title: Απόφαση 2011/380/ΚΕΠΠΑ του Συμβουλίου, της 28ης Ιουνίου 2011 , για την τροποποίηση της απόφασης 2010/330/ΚΕΠΠΑ σχετικά με την ενοποιημένη Αποστολή της Ευρωπαϊκής Ένωσης EUJUST LEX-IRAQ, για επιβολή του κράτους δικαίου στο Ιράκ

text:
               29.6.2011

               EL

               Επίσημη Εφημερίδα της Ευρωπαϊκής Ένωσης

               L 169/27

         ΑΠΌΦΑΣΗ 2011/380/ΚΕΠΠΑ ΤΟΥ ΣΥΜΒΟΥΛΊΟΥ
   της 28ης Ιουνίου 2011
   για την τροποποίηση της απόφασης 2010/330/ΚΕΠΠΑ σχετικά με την ενοποιημένη Αποστολή της Ευρωπαϊκής Ένωσης EUJUST LEX-IRAQ, για επιβολή του κράτους δικαίου στο Ιράκ
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για την Ευρωπαϊκή Ένωση, και ιδίως τα άρθρα 28 και 43 παράγραφος 2,
   Εκτιμώντας τα ακόλουθα:

               (1)

               Στις 14 Ιουνίου 2010, το Συμβούλιο εξέδωσε την απόφαση 2010/330/ΚΕΠΠΑ (1), η οποία παρέτεινε την ενοποιημένη Αποστολή της Ευρωπαϊκής Ένωσης EUJUST LEX-IRAQ («η Αποστολή»), για άλλους 24 μήνες, έως τις 30 Ιουνίου 2012. Το ποσό δημοσιονομικής αναφοράς για την περίοδο από την 1η Ιουλίου 2011 έως τις 30 Ιουνίου 2012 θα αποφασισθεί από το Συμβούλιο.

               (2)

               Η εντολή της αποστολής εκτελείται στο πλαίσιο μιας κατάστασης, η οποία ενδέχεται να επιδεινωθεί και η οποία θα μπορούσε να δυσχεράνει την επίτευξη των στόχων της εξωτερικής δράσης της Ένωσης, όπως καθορίζονται στο άρθρο 21 της Συνθήκης.

               (3)

               Η απόφαση 2010/330/ΚΕΠΠΑ θα πρέπει να τροποποιηθεί αναλόγως,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2010/330/ΚΕΠΠΑ τροποποιείται ως εξής:

               1)

               Στο άρθρο 2, η παράγραφος 4 αντικαθίσταται από το ακόλουθο κείμενο:
               «4.   Οι εκπαιδευτικές δραστηριότητες πραγματοποιούνται στο Ιράκ, στην ευρύτερη περιοχή καθώς και στην Ένωση. Η EUJUST LEX-IRAQ διατηρεί γραφεία στις Βρυξέλλες και στη Βαγδάτη, συμπεριλαμβανομένου ενός παραρτήματος στη Βασόρα, για την προετοιμασία πιθανής ίδρυσης γραφείου, εάν ληφθεί σχετική απόφαση προς τον σκοπό αυτόν. Η EUJUST LEX-IRAQ διατηρεί επίσης γραφείο στο Αρμπίλ (Περιοχή του Κουρδιστάν).».

               2)

               Στο άρθρο 11, η παράγραφος 2 αντικαθίσταται από το ακόλουθο κείμενο:
               «2.   Το ποσό δημοσιονομικής αναφοράς που προορίζεται να καλύψει τις δαπάνες που σχετίζονται με την Αποστολή μεταξύ της 1ης Ιουλίου 2011 και της 30ής Ιουνίου 2012 ανέρχεται σε 27 250 000 ευρώ.».

         Άρθρο 2
   Η παρούσα απόφαση αρχίζει να ισχύει από την ημερομηνία της έκδοσης της.

      Λουξεμβούργο, 28 Ιουνίου 2011.

            Για το Συμβούλιο

            Ο Πρόεδρος

         FAZEKAS S.

      (1)  ΕΕ L 149 της 15.6.2010, σ. 12.


title: Απόφαση αριθ. 633/2009/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009 , που αφορά τη χορήγηση εγγύησης της Κοινότητας στην Ευρωπαϊκή Τράπεζα Επενδύσεων για την κάλυψη ζημιών από δάνεια και εγγυήσεις δανείων για σχέδια εκτός της Κοινότητας

text:
               22.7.2009

               EL

               Επίσημη Εφημερίδα της Ευρωπαϊκής Ένωσης

               L 190/1

      ΑΠΌΦΑΣΗ αριθ. 633/2009/ΕΚ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ

   της 13ης Ιουλίου 2009
   που αφορά τη χορήγηση εγγύησης της Κοινότητας στην Ευρωπαϊκή Τράπεζα Επενδύσεων για την κάλυψη ζημιών από δάνεια και εγγυήσεις δανείων για σχέδια εκτός της Κοινότητας
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 179 και 181α,
   την πρόταση της Επιτροπής,
   Αποφασίζοντας σύμφωνα με τη διαδικασία του άρθρου 251 της συνθήκης (1),
   Εκτιμώντας τα ακόλουθα:

               (1)

               Από το 1963 η Ευρωπαϊκή Τράπεζα Επενδύσεων (ΕΤΕπ) έχει αναλάβει δράσεις εκτός της Κοινότητας, στο πλαίσιο της στήριξης των εξωτερικών πολιτικών της Κοινότητας.

               (2)

               Οι περισσότερες από αυτές τις δράσεις πραγματοποιήθηκαν έπειτα από αίτημα του Συμβουλίου και έτυχαν εγγύησης από τον κοινοτικό προϋπολογισμό, την οποία διαχειρίστηκε η Επιτροπή. Πιο πρόσφατα, θεσπίστηκε κοινοτική εγγύηση για την περίοδο 2000-2007, με την απόφαση 2008/580/ΕΚ του Συμβουλίου, της 23ης Ιουνίου 2008, για την παροχή εγγύησης της Κοινότητας στην Ευρωπαϊκή Τράπεζα Επενδύσεων σε περίπτωση ζημιών από δάνεια που χορηγούνται για σχέδια εκτός της Κοινότητας (νοτιοανατολικές γειτονικές χώρες, χώρες της Μεσογείου, Λατινική Αμερική και Ασία και Δημοκρατία της Νότιας Αφρικής) (2) και με τις αποφάσεις του Συμβουλίου 2001/777/ΕΚ, της 6ης Νοεμβρίου 2001, για τη χορήγηση κοινοτικής εγγύησης στην Ευρωπαϊκή Τράπεζα Επενδύσεων κατά ζημιών βάσει ειδικής δανειοδοτικής δράσης για επιλεγμένα περιβαλλοντικά σχέδια στη λεκάνη της Βαλτικής Θάλασσας της Ρωσίας, στο πλαίσιο της Βόρειας Διάστασης (3), και 2005/48/ΕΚ, της 22ας Δεκεμβρίου 2004, για τη χορήγηση κοινοτικής εγγύησης στην Ευρωπαϊκή Τράπεζα Επενδύσεων για τις ζημίες που απορρέουν από δάνεια που έχουν χορηγηθεί σε ορισμένα είδη σχεδίων στη Ρωσία, την Ουκρανία, τη Μολδαβία και τη Λευκορωσία (4) για συγκεκριμένες περιφερειακές δανειοδοτικές ενέργειες.

               (3)

               Για τη στήριξη της εξωτερικής δράσης της Κοινότητας χωρίς να επηρεάζεται η φερεγγυότητα της ΕΤΕπ, θα πρέπει να παρασχεθεί στην ΕΤΕπ εγγύηση από τον προϋπολογισμό της Κοινότητας για τις πράξεις που υλοποιούνται εκτός της Κοινότητας. Η ΕΤΕπ θα πρέπει να ενθαρρυνθεί να αυξήσει τις δράσεις της εκτός της Κοινότητας χωρίς προσφυγή στην εγγύηση της Κοινότητας, ιδίως στις υπό ένταξη χώρες και στη Μεσόγειο, καθώς και σε χώρες που ανήκουν στην επενδυτική κατηγορία σε άλλες περιοχές, ενώ θα πρέπει να διευκρινιστεί η φύση της εγγύησης της Κοινότητας, δηλαδή ότι καλύπτει πολιτικούς κινδύνους ή κινδύνους χώρας.

               (4)

               Η εγγύηση της Κοινότητας θα πρέπει να καλύπτει ζημίες από δάνεια και εγγυήσεις δανείων που αφορούν επενδυτικά έργα επιλέξιμα για στήριξη από την ΕΤΕπ, τα οποία υλοποιούνται σε χώρες που εμπίπτουν στον μηχανισμό προενταξιακής βοήθειας (5) (ΜΠΒ), το μηχανισμό ευρωπαϊκής γειτονίας και εταιρικής σχέσης (6) (ΜΕΓΕΣ) και τον μηχανισμό για την αναπτυξιακή συνεργασία (7) (ΜΑΣ), στις περιπτώσεις κατά τις οποίες η εν λόγω χρηματοδότηση ή εγγύηση των δανείων έχει χορηγηθεί βάσει υπογραφείσας συμφωνίας που ούτε έχει λήξει ούτε έχει ακυρωθεί («χρηματοδοτικές δραστηριότητες της ΕΤΕπ»).

               (5)

               Τα ποσά που καλύπτονται από την εγγύηση της Κοινότητας σύμφωνα με την παρούσα απόφαση θα πρέπει να αντιπροσωπεύουν ανώτατα όρια για χρηματοδότηση από την ΕΤΕπ βάσει της εγγύησης της Κοινότητας. Δεν θα πρέπει να αποτελούν στόχους τους οποίους υποχρεούται να επιτύχει η ΕΤΕπ.

               (6)

               Οι πολιτικές που αφορούν τις εξωτερικές σχέσεις της Κοινότητας αναθεωρήθηκαν και διευρύνθηκαν τα τελευταία χρόνια. Αυτό συνέβη κυρίως για την προενταξιακή στρατηγική, για την ευρωπαϊκή πολιτική γειτονίας, για τις ανανεωμένες εταιρικές σχέσεις με τη Λατινική Αμερική και τη νοτιοανατολική Ασία και για τη στρατηγική εταιρική σχέση της Ευρωπαϊκής Ένωσης με τη Ρωσία, την κεντρική Ασία, την Κίνα και την Ινδία. Αυτό συνέβη επίσης και σε σχέση με τις αναπτυξιακές πολιτικές της Κοινότητας, που έχουν διευρυνθεί και περιλαμβάνουν τώρα όλες τις αναπτυσσόμενες χώρες. Οι αναπτυξιακές αυτές πολιτικές αποτελούν έναν από τους ακρογωνιαίους λίθους των εξωτερικών σχέσεων της Κοινότητας και κάνουν δυνατή την προσφορά λύσεων που διαμορφώνονται στα μέτρα των αναγκών των αναπτυσσόμενων χωρών.

               (7)

               Από το 2007, οι εξωτερικές σχέσεις της Κοινότητας υποστηρίζονται επίσης από τους νέους χρηματοδοτικούς μηχανισμούς, δηλαδή το ΜΠΒ, το ΜΕΓΕΣ, το ΜΑΣ, την Ευρωπαϊκή Πρωτοβουλία για τη Δημοκρατία και τα Δικαιώματα του Ανθρώπου (EIDHR) (8) και το μηχανισμό σταθερότητας (9).

               (8)

               Οι χρηματοδοτικές δραστηριότητες της ΕΤΕπ θα πρέπει να συνάδουν και να υποστηρίζουν τις εξωτερικές πολιτικές της Κοινότητας, συμπεριλαμβανομένων των ειδικών περιφερειακών στόχων και θα πρέπει να συμβάλλουν στο γενικό στόχο, κατά τα άρθρα 177 και 179 της συνθήκης, της προώθησης και εδραίωσης της δημοκρατίας και του κράτους δικαίου, των δικαιωμάτων του ανθρώπου και των θεμελιωδών ελευθεριών καθώς και στην τήρηση των διεθνών περιβαλλοντικών συμφωνιών των οποίων η Κοινότητα αποτελεί μέρος. Όσον αφορά ιδίως τις αναπτυσσόμενες χώρες, οι χρηματοδοτικές δραστηριότητες της ΕΤΕπ. προωθούν τη βιώσιμη οικονομική και κοινωνική ανάπτυξή τους, με ιδιαίτερη έμφαση στις πιο μειονεκτούσες από τις χώρες αυτές, στην ομαλή και σταδιακή ενσωμάτωσή τους στην παγκόσμια οικονομία, στον αγώνα κατά της φτώχειας, στο γενικό στόχο της ανάπτυξης και παγίωσης της δημοκρατίας και του κράτους δικαίου, στο γενικό στόχο του σεβασμού των ανθρωπίνων δικαιωμάτων και των θεμελιωδών ελευθεριών, καθώς και στη συμμόρφωση με τους στόχους που ενέκρινε η Κοινότητα στο πλαίσιο του ΟΗΕ και άλλων αρμοδίων διεθνών οργανισμών. Διασφαλίζοντας συνολική συνοχή με τις πράξεις της Κοινότητας, η χρηματοδότηση της ΕΤΕπ θα πρέπει να είναι συμπληρωματική των αντιστοίχων πολιτικών, προγραμμάτων και μηχανισμών παροχής της κοινοτικής βοήθειας στις διάφορες περιοχές. Επιπλέον, η προστασία του περιβάλλοντος και η ενεργειακή ασφάλεια των κρατών μελών θα πρέπει να αποτελούν μέρος των στόχων χρηματοδότησης της ΕΤΕπ σε όλες τις επιλέξιμες περιοχές. Οι χρηματοδοτικές δραστηριότητες της ΕΤΕπ θα πρέπει να υλοποιούνται σε χώρες που πληρούν τις κατάλληλες προϋποθέσεις με βάση τις υψηλού επιπέδου συμφωνίες της Κοινότητας σε πολιτικά και μακροοικονομικά ζητήματα.

               (9)

               Ο διάλογος προσανατολισμού μεταξύ της Επιτροπής και της ΕΤΕπ, καθώς και ο στρατηγικός σχεδιασμός και η συνοχή μεταξύ της ΕΤΕπ και της χρηματοδότησης της Επιτροπής, θα πρέπει να ενισχυθούν. Η σχέση μεταξύ των δραστηριοτήτων της ΕΤΕπ εκτός της Κοινότητας και των κοινοτικών πολιτικών θα πρέπει να ενδυναμωθεί μέσω ενισχυμένης συνεργασίας μεταξύ της ΕΤΕπ και της Επιτροπής σε κεντρικό επίπεδο καθώς και σε επιτόπια κλίμακα. Ο βελτιωμένος αυτός συντονισμός θα πρέπει να περιλαμβάνει, μεταξύ άλλων, τις αμοιβαίες έγκαιρες διαβουλεύσεις σχετικά με θέματα πολιτικής, εκπόνησης εγγράφων αμοιβαίας σημασίας και προετοιμασίας σχεδίων. Οι έγκαιρες διαβουλεύσεις για τα έγγραφα στρατηγικού προγραμματισμού που καταρτίζονται από την Επιτροπή ή από την ΕΤΕπ, έχουν ιδιαίτερη σημασία προκειμένου να μεγιστοποιηθούν οι συνέργειες μεταξύ των δραστηριοτήτων της ΕΤΕπ και της Επιτροπής και για την αξιολόγηση της προόδου όσον αφορά την επίτευξη των σχετικών στόχων πολιτικής της Κοινότητας.

               (10)

               Όσον αφορά τις χώρες που βρίσκονται σε προενταξιακό στάδιο, η χρηματοδότηση της ΕΤΕπ στις χώρες αυτές θα πρέπει να αντανακλά τις προτεραιότητες που καθορίστηκαν στις εταιρικές σχέσεις προσχώρησης και στις ευρωπαϊκές εταιρικές σχέσεις, στις συμφωνίες σταθεροποίησης και σύνδεσης και στις διαπραγματεύσεις με την Κοινότητα. Το κέντρο βάρους της δράσης της Κοινότητας στα δυτικά Βαλκάνια θα πρέπει να εξακολουθήσει να μετατοπίζεται προοδευτικά από την ανασυγκρότηση στην προενταξιακή στήριξη. Στο πλαίσιο αυτό, οι δραστηριότητες της ΕΤΕπ θα πρέπει επίσης να επιδιώκουν την προώθηση της πτυχής της δημιουργίας θεσμών, κατά περίπτωση, σε συνεργασία με άλλους διεθνούς χρηματοδοτικούς οργανισμούς που δραστηριοποιούνται στην περιοχή. Κατά την περίοδο 2007-2011, η χρηματοδότηση σε υποψήφιες χώρες (Κροατία, Τουρκία και πρώην Γιουγκοσλαβική Δημοκρατία της Μακεδονίας) θα πρέπει να υλοποιείται σε μεγαλύτερο συνεχώς βαθμό στο πλαίσιο της προενταξιακής διευκόλυνσης που παρέχεται από την ΕΤΕπ, η οποία θα πρέπει να επεκταθεί με την πάροδο του χρόνου προκειμένου να καλύψει τις δυνητικά υποψήφιες χώρες στα δυτικά Βαλκάνια, ανάλογα με την πρόοδο της ενταξιακής τους διαδικασίας.

               (11)

               Όσον αφορά τις χώρες που εμπίπτουν στο ΜΕΓΕΣ, η ΕΤΕπ θα πρέπει να εξακολουθήσει και να εδραιώσει τις δραστηριότητές της που σχετίζονται με την περιοχή της Μεσογείου και να δώσει μεγαλύτερο βάρος στην ανάπτυξη του ιδιωτικού τομέα. Συναφώς, είναι απαραίτητη η συνεργασία μεταξύ χωρών εταίρων για τη διευκόλυνση της ανάπτυξης του ιδιωτικού τομέα και την προώθηση της διαρθρωτικής μεταρρύθμισης, ειδικότερα της μεταρρύθμισης του χρηματοπιστωτικού τομέα, καθώς και άλλα μέτρα για τη διευκόλυνση των δραστηριοτήτων της ΕΤΕπ, ιδίως προκειμένου να εξασφαλιστεί ότι η ΕΤΕπ μπορεί να εκδώσει ομόλογα σε τοπικές αγορές. Όσον αφορά την Ανατολική Ευρώπη, το Νότιο Καύκασο και τη Ρωσία, η ΕΤΕπ θα πρέπει να εντείνει τις δραστηριότητές της στις εν λόγω χώρες μόλις αυτές ικανοποιήσουν τους όρους που συνδέονται με τις συμφωνίες υψηλού επιπέδου που συνάπτονται μεταξύ της Κοινότητας και κάθε μιας από τις χώρες αυτές σε πολιτικά και μακροοικονομικά θέματα. Στην περιοχή αυτή, η ΕΤΕπ θα πρέπει να χρηματοδοτήσει έργα υποδομής σημαντικού ενδιαφέροντος για την Κοινότητα στους τομείς των μεταφορών, της ενέργειας, των τηλεπικοινωνιών και του περιβάλλοντος. Προτεραιότητα θα πρέπει να δοθεί σε έργα επέκτασης των κυρίων αξόνων του διευρωπαϊκού δικτύου, σε έργα με διασυνοριακές επιπτώσεις σε ένα ή περισσότερα κράτη μέλη και σε σημαντικά έργα που προάγουν την περιφερειακή ολοκλήρωση μέσω αυξημένης διασύνδεσης. Στον τομέα του περιβάλλοντος, η ΕΤΕπ θα πρέπει, στη Ρωσία, να δώσει ιδιαίτερη προτεραιότητα σε έργα στο πλαίσιο της περιβαλλοντικής εταιρικής σχέσης της βόρειας διάστασης. Στον τομέα της ενέργειας, ιδιαίτερη βαρύτητα έχουν, όπως ορίζεται και στους στόχους της κοινοτικής πολιτικής για τη διαφοροποίηση των πηγών ενεργείας και στην προσπάθεια για την εξασφάλιση σταθερών και ασφαλών πηγών ενεργείας για τους καταναλωτές, τα έργα στρατηγικού ενεργειακού εφοδιασμού και μεταφοράς ενέργειας. Οι χρηματοδοτικές πράξεις της ΕΤΕπ στην εν λόγω περιοχή θα πρέπει να διενεργούνται σε στενή συνεργασία με την Ευρωπαϊκή Τράπεζα για την Ανασυγκρότηση και την Ανάπτυξη (ΕΤΑΑ), ιδίως σύμφωνα με τους όρους που καθορίζονται σε τριμερές μνημόνιο συμφωνίας μεταξύ της Επιτροπής, της ΕΤΕπ και της ΕΤΑΑ.

               (12)

               Οι χρηματοδοτήσεις της ΕΤΕπ στις χώρες της Ασίας και της Λατινικής Αμερικής θα ευθυγραμμιστούν σταδιακά με τη στρατηγική συνεργασίας της Ένωσης στις περιοχές αυτές και θα συμπληρώσουν τους μηχανισμούς που χρηματοδοτούνται από κοινοτικούς δημοσιονομικούς πόρους. Η ΕΤΕπ θα πρέπει να επιδιώξει να επεκτείνει σταδιακά τις δραστηριότητές της σε μεγαλύτερο αριθμό χωρών στις εν λόγω περιοχές, συμπεριλαμβανομένων των λιγότερο ευημερουσών χωρών. Προς υποστήριξη των στόχων της Κοινότητας, η χρηματοδότηση της ΕΤΕπ σε χώρες της Ασίας και της Λατινικής Αμερικής θα πρέπει να εστιάζεται στην περιβαλλοντική αειφορία (συμπεριλαμβανομένου του μετριασμού της αλλαγής του κλίματος) και σε έργα ενεργειακής ασφάλειας, και να υποστηρίζει αδιάλειπτα την παρουσία της Ένωσης στην Ασία και τη Λατινική Αμερική, μέσω των άμεσων ξένων επενδύσεων και της μεταφοράς τεχνολογίας και τεχνογνωσίας. Δεδομένης της σχέσης κόστους και αποτελεσματικότητας, η ΕΤΕπ θα πρέπει να είναι σε θέση να συνεργάζεται άμεσα με τοπικές εταιρείες, ιδίως στους τομείς της περιβαλλοντικής αειφορίας και της ενεργειακής ασφάλειας. Η ενδιάμεση επισκόπηση θα εξετάσει εκ νέου τους στόχους της χρηματοδότησης της ΕΤΕπ στην Ασία και τη Λατινική Αμερική.

               (13)

               Στην κεντρική Ασία, η ΕΤΕπ θα πρέπει να επικεντρώσει τις δραστηριότητές της σε σημαντικά έργα ενεργειακού ανεφοδιασμού και μεταφοράς ενέργειας, τα οποία εξυπηρετούν επίσης τα ενεργειακά συμφέροντα της Κοινότητας και συμφωνούν με τους στόχους των κοινοτικών πολιτικών σχετικά με τη διαφοροποίηση των ενεργειακών πηγών και τις απαιτήσεις του Κιότο, καθώς και την ενίσχυση της προστασίας του περιβάλλοντος, και τα οποία συμβάλλουν στην υλοποίηση των εν λόγω στόχων. Η χρηματοδότηση της ΕΤΕπ στην κεντρική Ασία θα πρέπει να πραγματοποιηθεί σε στενή συνεργασία με την ΕΤΑΑ, ιδίως σύμφωνα με τους όρους που καθορίζονται σε τριμερές μνημόνιο συμφωνίας μεταξύ της Επιτροπής, της ΕΤΕπ και της ΕΤΑΑ.

               (14)

               Προκειμένου να συμπληρωθούν οι δραστηριότητες της ΕΤΕπ που πραγματοποιούνται βάσει της συμφωνίας εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών αυτής, αφετέρου (10) (συμφωνία του Κοτονού), η ΕΤΕπ θα πρέπει να επικεντρωθεί στη Νότια Αφρική σε έργα υποδομών δημόσιου ενδιαφέροντος (συμπεριλαμβανομένων των δημοτικών υποδομών, των έργων ηλεκτροδότησης και υδροδότησης) και στη στήριξη του ιδιωτικού τομέα, συμπεριλαμβανομένων των μικρών και μεσαίων επιχειρήσεων. Η εφαρμογή των διατάξεων οικονομικής συνεργασίας με βάση τη συμφωνία για το εμπόριο, την ανάπτυξη και τη συνεργασία μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Νότιας Αφρικής, αφετέρου (11), θα προωθήσει περαιτέρω τις δραστηριότητες της ΕΤΕπ στην περιοχή αυτή.

               (15)

               Προκειμένου να ενισχυθεί η συνοχή της συνολικής κοινοτικής στήριξης στις σχετικές περιοχές, θα πρέπει να αναζητηθούν ευκαιρίες να συνδυαστεί καταλλήλως η χρηματοδότηση της ΕΤΕπ με τους δημοσιονομικούς πόρους της Κοινότητας, υπό μορφή επιχορηγήσεων, επιχειρηματικού κεφαλαίου και επιδοτήσεων επιτοκίου, παράλληλα με την τεχνική βοήθεια για την προετοιμασία και την υλοποίηση των έργων, ή για την ενίσχυση του νομικού και κανονιστικού πλαισίου, μέσω του ΜΠΒ, του ΜΕΓΕΣ, του μηχανισμού σταθερότητας, της EIDHR και, για τη Νότια Αφρική, του ΜΑΣ.

               (16)

               Η ΕΤΕπ ήδη συνεργάζεται στενά με διεθνείς χρηματοδοτικούς οργανισμούς και με ευρωπαϊκούς διμερείς οργανισμούς. Η συνεργασία αυτή καθοδηγείται από ειδικά για κάθε περιοχή μνημόνια συμφωνίας, τα οποία θα πρέπει να εγκρίνονται από τα διοικητικά όργανα της ΕΤΕπ. Στις χρηματοδοτικές της δραστηριότητες εκτός της Κοινότητας οι οποίες εμπίπτουν στο πεδίο εφαρμογής της παρούσας απόφασης, η ΕΤΕπ θα πρέπει να επιδιώξει να ενισχύσει περαιτέρω τη συνεργασία και το συντονισμό με τους διεθνείς χρηματοδοτικούς οργανισμούς και με διμερείς ευρωπαϊκούς οργανισμούς, η οποία, κατά περίπτωση, θα περιλαμβάνει συνεργασία για τις τομεακές προϋποθέσεις, μεγαλύτερη χρήση της συγχρηματοδότησης και συμμετοχή με άλλους διεθνείς χρηματοδοτικούς οργανισμούς σε παγκοσμίου επιπέδου πρωτοβουλίες, όπως οι πρωτοβουλίες για την προώθηση του συντονισμού και της αποδοτικότητας της βοήθειας.

               (17)

               Θα πρέπει να ενισχυθεί η ενημέρωση και η διάδοση των πληροφοριών εκ μέρους της ΕΤΕπ και της Επιτροπής σχετικά με τις χρηματοδοτικές δραστηριότητες της ΕΤΕπ. Με βάση τις πληροφορίες που λαμβάνονται από την ΕΤΕπ, η Επιτροπή θα πρέπει να ενημερώνει, σε ετήσια βάση, το Ευρωπαϊκό Κοινοβούλιο και το Συμβούλιο για τις χρηματοδοτικές δραστηριότητες της ΕΤΕπ που πραγματοποιούνται δυνάμει της παρούσας απόφασης. Ειδικότερα, η έκθεση θα πρέπει να περιέχει τα στρατηγικά έγγραφα προγραμματισμού και να περιλαμβάνει ένα τμήμα όσον αφορά την προστιθέμενη αξία, σύμφωνα με τις κοινοτικές πολιτικές, και ένα τμήμα όσον αφορά τη συνεργασία με την Επιτροπή, άλλους διεθνείς χρηματοδοτικούς οργανισμούς και διμερείς χορηγούς, επίσης όσον αφορά τη συγχρηματοδότηση.

               (18)

               Η κοινοτική εγγύηση που θεσπίζεται με την παρούσα απόφαση θα πρέπει να καλύπτει τις πράξεις χρηματοδότησης της ΕΤΕπ που έχουν υπογραφεί στη διάρκεια περιόδου η οποία αρχίζει την 1η Φεβρουαρίου 2007 και λήγει στις 31 Οκτωβρίου 2011. Προκειμένου να καταστεί δυνατός ο απολογισμός κατά το πρώτο ήμισυ της διάρκειας της παρούσας εντολής, η ΕΤΕπ και η Επιτροπή θα εκπονήσουν ενδιάμεση επισκόπηση της απόφασης. Η εν λόγω επισκόπηση θα πρέπει ιδίως να περιλαμβάνει εξωτερική αξιολόγηση, οι όροι αναφοράς της οποίας καθορίζονται στο παράρτημα II.

               (19)

               Η διαχείριση των χρηματοδοτικών δραστηριοτήτων της ΕΤΕπ θα πρέπει να συνεχίσει να πραγματοποιείται σύμφωνα με τους κανόνες και τις διαδικασίες της ΕΤΕπ, συμπεριλαμβανομένων κατάλληλων μέτρων ελέγχου, καθώς και με τους συναφείς κανόνες και τις διαδικασίες που αφορούν το Ελεγκτικό Συνέδριο και την Ευρωπαϊκή Υπηρεσία Καταπολέμησης της Απάτης (OLAF).

               (20)

               Το Ταμείο Εγγυήσεων για τις εξωτερικές δράσεις (το «Ταμείο Εγγυήσεων»), που δημιουργήθηκε με τον κανονισμό (ΕΚ, Ευρατόμ) αριθ. 2728/94 του Συμβουλίου (12), θα πρέπει να εξακολουθήσει να παρέχει αποθεματικό ρευστότητας στον κοινοτικό προϋπολογισμό έναντι ζημιών από χρηματοδοτικές δραστηριότητες της ΕΤΕπ.

               (21)

               Η ΕΤΕπ θα πρέπει να καταρτίσει, μετά από διαβουλεύσεις με την Επιτροπή, ενδεικτικό πολυετή προγραμματισμό του όγκου των υπογραφών για τις χρηματοδοτικές δραστηριότητες της ΕΤΕπ, προκειμένου να εξασφαλιστεί ο κατάλληλος δημοσιονομικός σχεδιασμός για την τροφοδότηση του Ταμείου Εγγυήσεων. Η Επιτροπή θα πρέπει να λάβει υπόψη της τον εν λόγω σχεδιασμό στον τακτικό δημοσιονομικό προγραμματισμό που διαβιβάζεται στην αρμόδια για τον προϋπολογισμό αρχή.

               (22)

               Με την απόφασή του της 6ης Νοεμβρίου 2008 στην υπόθεση C-155/07 (Κοινοβούλιο κατά Συμβουλίου), το Δικαστήριο των Ευρωπαϊκών Κοινοτήτων ακύρωσε την απόφαση 2006/1016/ΕΚ του Συμβουλίου, της 19ης Δεκεμβρίου 2006, για την παροχή εγγύησης της Κοινότητας στην Ευρωπαϊκή Τράπεζα Επενδύσεων σε περίπτωση ζημιών από δάνεια και εγγυήσεις δανείων που χορηγούνται για σχέδια εκτός της Κοινότητας (13). Η απόφαση 2006/1016/ΕΚ είχε επεκταθεί σε πέντε χώρες της Κεντρικής Ασίας (Καζαχστάν, Κιργιζία, Τατζικιστάν, Τουρκμενιστάν και Ουζμπεκιστάν) με την απόφαση 2008/847/ΕΚ του Συμβουλίου, της 4ης Νοεμβρίου 2008, σχετικά με την επιλεξιμότητα των χωρών της Κεντρικής Ασίας δυνάμει της απόφασης 2006/1016/ΕΚ (14).

               (23)

               Ωστόσο, το Δικαστήριο έδωσε εντολή να διατηρηθούν τα αποτελέσματα της απόφασης 2006/1016/ΕΚ όσον αφορά τις χρηματοδοτήσεις της ΕΤΕπ που θα έχουν συναφθεί μέχρι την έναρξη ισχύος –εντός δώδεκα μηνών από την ημερομηνία δημοσίευσης της ανωτέρω δικαστικής απόφασης– νέας απόφασης, εκδιδόμενης επί της ορθής νομικής βάσεως, ήτοι τα άρθρα 179 και 181α της συνθήκης λαμβανομένων από κοινού. Αποτέλεσμα της απόφασης αυτής είναι ότι θα εφαρμόζεται πλέον η διαδικασία της συναπόφασης για την ενεργοποίηση της προαιρετικής εντολής, την επιλεξιμότητα των χωρών του παραρτήματος Ι και την αναστολή νέων χρηματοδοτήσεων της ΕΤΕπ σε κάποια συγκεκριμένη χώρα, σε περίπτωση σοβαρής ανησυχίας για την πολιτική ή οικονομική κατάστασή της.

               (24)

               Ως εκ τούτου, θα πρέπει να εκδοθεί νέα απόφαση του Ευρωπαϊκού Κοινοβουλίου και του Συμβουλίου, προκειμένου να εξακολουθήσει να διατηρείται αμετάβλητη η εγγύηση για τις σχετικές χρηματοδοτικές δραστηριότητες της ΕΤΕπ εκτός της Κοινότητας.

               (25)

               Ωστόσο, η ταχεία έγκριση της παρούσας απόφασης θα πρέπει να επιτευχθεί μαζί με την εξασφάλιση του πλήρους σεβασμού των προνομιών του Ευρωπαϊκού Κοινοβουλίου· για τον λόγο αυτό, η Επιτροπή θα πρέπει να υποβάλει πριν από τις 30 Απριλίου 2010 πρόταση για νέα απόφαση λαμβάνοντας παράλληλα υπόψη τα πορίσματα της ενδιάμεσης αξιολόγησης.

               (26)

               Η εν λόγω πρόταση για λήψη νέας απόφασης θα πρέπει να εξετάσει μεταξύ άλλων το θέμα του εκ μέρους του Ευρωπαϊκού Κοινοβουλίου και του Συμβουλίου ενδελεχέστερου ελέγχου όλων των δημοσιονομικών και πολιτικών αποφάσεων που πρέπει να λαμβάνονται από την ΕΤΕπ και την Επιτροπή στο πλαίσιο αυτής της νέας απόφασης, το θέμα της διαφάνειας του χρηματοδοτικού μηχανισμού και το θέμα του περιορισμού της κοινοτικής εγγύησης σε σύγκριση με τις δαπανηθείσες πιστώσεις,

         ΑΠΟΦΑΣΙΖΟΥΝ:
   Άρθρο 1
   Εγγύηση και ανώτατα όρια
   1.   Η Κοινότητα παρέχει στην Ευρωπαϊκή Τράπεζα Επενδύσεων (ΕΤΕπ) συνολική εγγύηση («κοινοτική εγγύηση») για μη εισπραχθείσες πληρωμές από την ΕΤΕπ, που οφείλονται όμως σε αυτήν, σε σχέση με δάνεια και εγγυήσεις δανείων για επιλέξιμα από την ΕΤΕπ επενδυτικά σχέδια που υλοποιούνται σε χώρες που διέπονται από την παρούσα απόφαση, εφόσον τα εν λόγω δάνεια ή οι εγγυήσεις δανείων έχουν χορηγηθεί βάσει υπογραφείσας συμφωνίας, η οποία ούτε έχει λήξει ούτε έχει ακυρωθεί («χρηματοδοτικές δραστηριότητες της ΕΤΕπ»), και έχουν χορηγηθεί σύμφωνα με τους κανόνες και τις διαδικασίες της ΕΤΕπ και για τη στήριξη των σχετικών στόχων εξωτερικής πολιτικής της Κοινότητας.
   2.   Η κοινοτική εγγύηση περιορίζεται στο 65 % του συνολικού ποσού των πιστώσεων που έχουν εκταμιευθεί και των εγγυήσεων που έχουν χορηγηθεί στο πλαίσιο των χρηματοδοτικών δραστηριοτήτων της ΕΤΕπ, μείον τα επιστραφέντα ποσά, συν όλα τα λοιπά συναφή ποσά.
   3.   Το ανώτατο όριο των χρηματοδοτικών δραστηριοτήτων της ΕΤΕπ για όλη την περίοδο 2007-2013, μείον τα ακυρωθέντα ποσά, δεν υπερβαίνει τα 27 800 000 000 ευρώ. Το μέγιστο αυτό ποσό κατανέμεται σε δύο μέρη:

               α)

               βασικό ανώτατο όριο καθορισμένου μέγιστου ποσού 25 800 000 000 ευρώ, η περιφερειακή κατανομή του οποίου ορίζεται στην παράγραφο 4, για την κάλυψη ολόκληρης της περιόδου 2007-2013·

               β)

               προαιρετική εντολή 2 000 000 000 ευρώ. Η ολική ή μερική ενεργοποίηση αυτού του προαιρετικού ποσού και η περιφερειακή κατανομή του θα αποφασιστεί από τη Ευρωπαϊκό Κοινοβούλιο και το Συμβούλιο σύμφωνα με τη διαδικασία που ορίζεται στο άρθρο 251 της συνθήκης. Η απόφαση θα βασίζεται στο πόρισμα της ενδιάμεσης επισκόπησης που ορίζεται στο άρθρο 9.

         4.   Το βασικό ανώτατο όριο κατά την παράγραφο 3 στοιχείο α) κατανέμεται στα ακόλουθα δεσμευτικά περιφερειακά ανώτατα όρια:

               α)

               χώρες με προενταξιακό καθεστώς: 8 700 000 000 ευρώ·

               β)

               χώρες που εμπίπτουν στην πολιτική γειτονίας και εταιρικής σχέσης: 12 400 000 000 ευρώ που αναλύονται στα εξής ενδεικτικά επιμέρους ανώτατα όρια:

                           i)

                           μεσογειακές χώρες: 8 700 000 000 ευρώ·

                           ii)

                           Ανατολική Ευρώπη, Νότιος Καύκασος και Ρωσία: 3 700 000 000 ευρώ·

               γ)

               Ασία και Λατινική Αμερική: 3 800 000 000 ευρώ·
               που αναλύονται στα εξής ενδεικτικά επιμέρους ανώτατα όρια:

                           i)

                           Λατινική Αμερική: 2 800 000 000 ευρώ·

                           ii)

                           Ασία (συμπεριλαμβανομένης της Κεντρικής Ασίας): 1 000 000 000 ευρώ·

               δ)

               Δημοκρατία της Νότιας Αφρικής: 900 000 000 ευρώ.

         5.   Εντός των περιφερειακών ανωτάτων ορίων, τα διοικητικά όργανα της ΕΤΕπ μπορούν να αποφασίσουν την ανακατανομή μεταξύ επιμέρους ορίων ποσού ίσου προς το 10 % των περιφερειακών ανωτάτων ορίων.
   6.   Η κοινοτική εγγύηση καλύπτει τις χρηματοδοτικές δραστηριότητες της ΕΤΕπ που θα υπογραφούν κατά την περίοδο που άρχισε την 1η Φεβρουαρίου 2007 και λήγει στις 31 Οκτωβρίου 2011. Για τις χρηματοδοτικές δραστηριότητες της ΕΤΕπ που υπογράφηκαν στο πλαίσιο των αποφάσεων 2006/1016/ΕΚ και 2008/847/ΕΚ εξακολουθεί να χορηγείται η κοινοτική εγγύηση στο πλαίσιο της παρούσας απόφασης.
   7.   Εάν, κατά τη λήξη της περιόδου στην οποία αναφέρεται η παράγραφος 6, το Ευρωπαϊκό Κοινοβούλιο και το Συμβούλιο δεν έχουν εκδώσει απόφαση για τη χορήγηση νέας κοινοτικής εγγύησης στην ΕΤΕπ για τις χρηματοδοτικές της δραστηριότητες εκτός Κοινότητας, η περίοδος αυτή παρατείνεται αυτόματα κατά έξι μήνες.
   Άρθρο 2
   Καλυπτόμενες χώρες
   1.   Ο κατάλογος των επιλέξιμων ή δυνάμει επιλέξιμων χωρών για χρηματοδότηση από την ΕΤΕπ βάσει κοινοτικής εγγύησης παρατίθεται στο παράρτημα I.
   2.   Για τις χώρες που κατονομάζονται στο παράρτημα I και φέρουν την ένδειξη «*» και για άλλες χώρες που δεν κατονομάζονται στο παράρτημα I, η επιλεξιμότητά τους για χρηματοδότηση από την ΕΤΕπ βάσει κοινοτικής εγγύησης αποφασίζεται από το Ευρωπαϊκό Κοινοβούλιο και από το Συμβούλιο κατά περίπτωση σύμφωνα με τη διαδικασία του άρθρου 251 της συνθήκης.
   3.   Η κοινοτική εγγύηση καλύπτει μόνον τις χρηματοδοτικές δραστηριότητες της ΕΤΕπ που πραγματοποιούνται σε χώρες που έχουν συνάψει συμφωνία-πλαίσιο με την ΕΤΕπ, με την οποία καθορίζονται οι νομικοί όροι βάσει των οποίων πρόκειται να πραγματοποιηθούν οι εν λόγω δραστηριότητες.
   4.   Σε περίπτωση σοβαρής ανησυχίας σχετικά με την πολιτική ή οικονομική κατάσταση σε συγκεκριμένη χώρα, το Ευρωπαϊκό Κοινοβούλιο και το Συμβούλιο μπορούν να αποφασίσουν την αναστολή νέας χρηματοδότησης της ΕΤΕπ βάσει κοινοτικής εγγύησης στην εν λόγω χώρα, σύμφωνα με τη διαδικασία του άρθρου 251 της συνθήκης.
   5.   Η κοινοτική εγγύηση δεν καλύπτει τις χρηματοδοτικές δραστηριότητες της ΕΤΕπ σε συγκεκριμένη χώρα, εφόσον η συμφωνία σχετικά με τις δραστηριότητες αυτές έχει υπογραφεί μετά την προσχώρηση της εν λόγω χώρας στην Ευρωπαϊκή Ένωση.
   Άρθρο 3
   Συνοχή με τις πολιτικές της Κοινότητας
   1.   Η συνοχή των εξωτερικών δράσεων της ΕΤΕπ με τους στόχους εξωτερικής πολιτικής της Κοινότητας ενισχύεται προκειμένου να μεγιστοποιηθούν οι συνέργειες των χρηματοδοτικών πράξεων της ΕΤΕπ και των δημοσιονομικών πόρων της Ευρωπαϊκής Ένωσης, ιδίως μέσω του τακτικού και συστηματικού διαλόγου και των έγκαιρων διαβουλεύσεων όσον αφορά:

               α)

               στρατηγικά έγγραφα που έχει συντάξει η Επιτροπή, όπως είναι τα έγγραφα στρατηγικής ανά χώρα και ανά περιοχή, τα σχέδια δράσης, τα προενταξιακά έγγραφα·

               β)

               τα έγγραφα στρατηγικού σχεδιασμού και τα υπό μελέτη σχέδια της ΕΤΕπ·

               γ)

               άλλα πολιτικά και επιχειρησιακά θέματα.

         2.   Η συνεργασία διαφοροποιείται ανά περιφέρεια, λαμβάνοντας υπόψη το ρόλο της ΕΤΕπ καθώς και τις πολιτικές της Κοινότητας σε κάθε περιοχή.
   3.   Χρηματοδοτική δραστηριότητα της ΕΤΕπ δεν περιλαμβάνεται στην κάλυψη που παρέχεται από την κοινοτική εγγύηση, εφόσον η Επιτροπή διατυπώσει αρνητική γνώμη για την πράξη αυτή στο πλαίσιο της διαδικασίας που προβλέπει το άρθρο 21 του καταστατικού της ΕΤΕπ.
   4.   Η συνοχή των χρηματοδοτικών δραστηριοτήτων της ΕΤΕπ με τους στόχους εξωτερικής πολιτικής της Κοινότητας παρακολουθείται σύμφωνα με το άρθρο 6.
   Άρθρο 4
   Συνεργασία με άλλους διεθνείς χρηματοδοτικούς οργανισμούς
   1.   Οι χρηματοδοτικές δραστηριότητες της ΕΤΕπ διεξάγονται σε αυξανόμενο βαθμό, κατά περίπτωση, από την ΕΤΕπ με τη συνεργασία ή/και τη συγχρηματοδότηση άλλων διεθνών χρηματοδοτικών οργανισμών, ή ευρωπαϊκών διμερών οργανισμών, προκειμένου να μεγιστοποιηθούν οι συνέργειες, η συνεργασία και η αποδοτικότητα και να εξασφαλιστούν ο εύλογος καταμερισμός των κινδύνων και συνεκτικοί όροι επιλεξιμότητας όσον αφορά το σχέδιο και τον τομέα.
   2.   Η συνεργασία κατά την παράγραφο 1 διευκολύνεται μέσω συντονισμού που παρέχεται κυρίως στο πλαίσιο μνημονίων συμφωνίας, κατά περίπτωση, μεταξύ της Επιτροπής, της ΕΤΕπ και των κυριότερων διεθνών χρηματοδοτικών οργανισμών και διμερών ευρωπαϊκών οργανισμών που δραστηριοποιούνται στις διάφορες περιοχές.
   3.   Η συνεργασία με τους διεθνείς χρηματοδοτικούς οργανισμούς και τους λοιπούς χορηγούς αξιολογείται στο πλαίσιο της ενδιάμεσης επισκόπησης του άρθρου 9.
   Άρθρο 5
   Κάλυψη και όροι της κοινοτικής εγγύησης
   1.   Για τις χρηματοδοτικές δραστηριότητες της ΕΤΕπ που συνάπτονται με κράτος ή με την εγγύηση κράτους και για άλλες χρηματοδοτικές δραστηριότητες της ΕΤΕπ που συνάπτονται με περιφερειακές ή τοπικές αρχές ή κρατικές ή/και ελεγχόμενες από το κράτος δημόσιες επιχειρήσεις ή οργανισμούς, εφόσον για τις άλλες αυτές χρηματοδοτικές πράξεις της ΕΤΕπ υπάρχει κατάλληλη αξιολόγηση του πιστωτικού κινδύνου από την ΕΤΕπ που λαμβάνει υπόψη την κατάσταση πιστωτικού κινδύνου της εκάστοτε χώρας, η κοινοτική εγγύηση καλύπτει όλες τις πληρωμές που δεν εισπράχθηκαν από την ΕΤΕπ αλλά που οφείλονται σε αυτήν (η «συνολική εγγύηση»).
   Για τους σκοπούς του παρόντος άρθρου και του άρθρου 6 παράγραφος 4, η έννοια του κράτους περιλαμβάνει τη Δυτική Όχθη και τη Λωρίδα της Γάζας, που εκπροσωπούνται από την Παλαιστινιακή Αρχή, και το Κοσσυφοπέδιο (15), που εκπροσωπείται από την αποστολή προσωρινής διοίκησης των Ηνωμένων Εθνών.
   2.   Για τις χρηματοδοτικές δραστηριότητες της ΕΤΕπ, πλην όσων σημειώνονται στην παράγραφο 1, η κοινοτική εγγύηση καλύπτει όλες τις πληρωμές που δεν εισπράχθηκαν από την ΕΤΕπ αλλά που οφείλονται σε αυτήν, εφόσον η μη είσπραξη προκλήθηκε από την επέλευση ενός από τους εξής πολιτικούς κινδύνους («εγγύηση έναντι πολιτικών κινδύνων»):

               α)

               μη μεταφορά συναλλάγματος·

               β)

               απαλλοτρίωση·

               γ)

               πόλεμος ή εμφύλια αναταραχή·

               δ)

               αρνησιδικία σε περίπτωση αθέτησης συμβατικών υποχρεώσεων.

         Άρθρο 6
   Ενημέρωση και λογιστική
   1.   Η Επιτροπή υποβάλλει ανά έτος έκθεση στο Ευρωπαϊκό Κοινοβούλιο και στο Συμβούλιο για τις χρηματοδοτικές δραστηριότητες της ΕΤΕπ που πραγματοποιήθηκαν δυνάμει της παρούσας απόφασης. Η έκθεση περιλαμβάνει αξιολόγηση του αντικτύπου και της αποτελεσματικότητας των χρηματοδοτικών δραστηριοτήτων της ΕΤΕπ σε επίπεδο έργου, τομέα, χώρας και περιφέρειας, καθώς και της συμβολής των χρηματοδοτικών δραστηριοτήτων της ΕΤΕπ στην επίτευξη των στόχων εξωτερικής πολιτικής της Κοινότητας, λαμβανομένων υπόψη των επιχειρησιακών στόχων της ΕΤΕπ. Περιλαμβάνει επίσης αξιολόγηση του βαθμού συνεργασίας μεταξύ της ΕΤΕπ και της Επιτροπής και μεταξύ της ΕΤΕπ και άλλων διεθνών χρηματοδοτικών οργανισμών και διμερών χορηγών.
   2.   Για τους σκοπούς της παραγράφου 1, η ΕΤΕπ διαβιβάζει στην Επιτροπή ετήσιες εκθέσεις σχετικά με τις χρηματοδοτικές δραστηριότητες της ΕΤΕπ που πραγματοποιήθηκαν δυνάμει της παρούσας απόφασης και με την εκπλήρωση των στόχων εξωτερικής πολιτικής της Κοινότητας, συμπεριλαμβανομένης της συνεργασίας με άλλους διεθνείς χρηματοδοτικούς οργανισμούς.
   3.   Η ΕΤΕπ παρέχει στην Επιτροπή στατιστικά, χρηματοοικονομικά και λογιστικά δεδομένα για κάθε μία από τις χρηματοδοτικές δραστηριότητες της ΕΤΕπ, τα οποία είναι αναγκαία για την εκπλήρωση των καθηκόντων ενημέρωσης που υπέχει η Επιτροπή ή για την ικανοποίηση των αιτημάτων του Ευρωπαϊκού Ελεγκτικού Συνεδρίου, καθώς και πιστοποιητικό ελέγχου σχετικά με τα εκκρεμή ποσά των χρηματοδοτικών δραστηριοτήτων της ΕΤΕπ.
   4.   Για τους σκοπούς της λογιστικής και της ενημέρωσης της Επιτροπής όσον αφορά τους κινδύνους που καλύπτονται από τη συνολική εγγύηση, η ΕΤΕπ παρέχει στην Επιτροπή αξιολόγηση των κινδύνων της ΕΤΕπ και πληροφορίες σχετικά με την ταξινόμηση των χρηματοδοτικών δραστηριοτήτων της ΕΤΕπ που αφορούν δανειζόμενους ή εγγυημένους οφειλέτες, πλην κρατών.
   5.   Η ΕΤΕπ επιβαρύνεται με το κόστος παροχής των πληροφοριών κατά τις παραγράφους 2, 3 και 4.
   Άρθρο 7
   Ανάκτηση πληρωμών που πραγματοποιήθηκαν από την Επιτροπή
   1.   Εάν η Επιτροπή πραγματοποιήσει πληρωμή στο πλαίσιο της κοινοτικής εγγύησης, η ΕΤΕπ προβαίνει, εξ ονόματος και για λογαριασμό της Επιτροπής, στην ανάκτηση των απαιτήσεων για τα ποσά που έχουν καταβληθεί.
   2.   Η ΕΤΕπ και η Επιτροπή συνάπτουν συμφωνία στην οποία καθορίζονται οι λεπτομερείς διατάξεις και διαδικασίες που συνδέονται με την ανάκτηση των απαιτήσεων, το αργότερο κατά την ημερομηνία σύναψης της συμφωνίας κατά το άρθρο 8.
   Άρθρο 8
   Εγγυητική συμφωνία
   Η ΕΤΕπ και η Επιτροπή συνάπτουν εγγυητική συμφωνία, όπου καθορίζονται οι λεπτομερείς διατάξεις και οι διαδικασίες που αφορούν την κοινοτική εγγύηση.
   Άρθρο 9
   Επανεξέταση
   1.   Η Επιτροπή υποβάλλει στο Ευρωπαϊκό Κοινοβούλιο και στο Συμβούλιο, έως τις 30 Απριλίου 2010, ενδιάμεση έκθεση σχετικά με την εφαρμογή της παρούσας απόφασης, συνοδευόμενη από πρόταση τροποποίησής της, με βάση, μεταξύ άλλων, και την εξωτερική αξιολόγηση, το γενικό πλαίσιο της οποίας προσδιορίζεται στο παράρτημα ΙΙ της παρούσας απόφασης.
   2.   Η Επιτροπή υποβάλλει έως τις 31 Ιουλίου 2013 τελική έκθεση σχετικά με την εφαρμογή της παρούσας απόφασης.
   Άρθρο 10
   Κατάργηση
   Η απόφαση 2008/847/ΕΚ καταργείται.
   Άρθρο 11
   Έναρξη ισχύος
   Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

      Βρυξέλλες, 13 Ιουλίου 2009.

            Για το Ευρωπαϊκό Κοινοβούλιο

            Ο Πρόεδρος

         H.-G. PÖTTERING

            Για το Συμβούλιο

            Ο Πρόεδρος

         E. ERLANDSSON

      (1)  Γνώμη του Ευρωπαϊκού Κοινοβουλίου, της 25ης Μαρτίου 2009 (δεν έχει δημοσιευθεί ακόμη στην Επίσημη Εφημερίδα) και απόφαση του Συμβουλίου της 7ης Ιουλίου 2009.

      (2)  ΕΕ L 186 της 15.7.2008, σ. 30.

      (3)  ΕΕ L 292 της 9.11.2001, σ. 41.

      (4)  ΕΕ L 21 της 25.1.2005, σ. 11.

      (5)  Κανονισμός (ΕΚ) αριθ. 1085/2006 του Συμβουλίου (ΕΕ L 210 της 31.7.2006, σ. 82).

      (6)  Κανονισμός (ΕΚ) αριθ. 1638/2006 του Ευρωπαϊκού Κοινοβουλίου και του Συμβουλίου (ΕΕ L 310 της 9.11.2006, σ. 1).

      (7)  Κανονισμός (ΕΚ) αριθ. 1905/2006 του Ευρωπαϊκού Κοινοβουλίου και του Συμβουλίου (ΕΕ L 378 της 27.12.2006, σ. 41).

      (8)  Κανονισμός (ΕΚ) αριθ. 1889/2006 του Ευρωπαϊκού Κοινοβουλίου και του Συμβουλίου (ΕΕ L 386 της 29.12.2006, σ. 1).

      (9)  Κανονισμός (ΕΚ) αριθ. 1717/2006 του Ευρωπαϊκού Κοινοβουλίου και του Συμβουλίου (ΕΕ L 327 της 24.11.2006, σ. 1).

      (10)  ΕΕ L 317 της 15.12.2000, σ. 3.

      (11)  ΕΕ L 311 της 4.12.1999, σ. 3.

      (12)  ΕΕ L 293 της 12.11.1994, σ. 1.

      (13)  ΕΕ L 414 της 30.12.2006, σ. 95.

      (14)  ΕΕ L 301 της 12.11.2008, σ. 13.

      (15)  Κατά την έννοια του ψηφίσματος 1244(1999) του Συμβουλίου Ασφαλείας των Ηνωμένων Εθνών.

      ΠΑΡΑΡΤΗΜΑ I

         ΠΕΡΙΟΧΕΣ ΚΑΙ ΧΩΡΕΣ ΠΟΥ ΔΙΕΠΟΝΤΑΙ ΑΠΟ ΤΑ ΑΡΘΡΑ 1 ΚΑΙ 2

      A.   Χώρες με προενταξιακό καθεστώς

      1.   Υποψήφιες χώρες

      Κροατία, Τουρκία, πρώην Γιουγκοσλαβική Δημοκρατία της Μακεδονίας.
      2.   Δυνητικά υποψήφιες χώρες

      Αλβανία, Βοσνία-Ερζεγοβίνη, Μαυροβούνιο, Σερβία, Κοσσυφοπέδιο κατά την έννοια του ψηφίσματος 1244 (1999) του Συμβουλίου Ασφαλείας των Ηνωμένων Εθνών.
      Β.   Χώρες που υπάγονται στην πολιτική γειτονίας και εταιρικής σχέσης

      1.   Μεσογειακές χώρες

      Αλγερία, Αίγυπτος, Δυτική Όχθη και Λωρίδα της Γάζας, Ισραήλ, Ιορδανία, Λίβανος, Λιβύη (*), Μαρόκο, Συρία, Τυνησία.
      2.   Ανατολική Ευρώπη, Νότιος Καύκασος και Ρωσία·

      Ανατολική Ευρώπη: Δημοκρατία της Μολδαβίας, Ουκρανία, Λευκορωσία (*)·
      Νότιος Καύκασος: Αρμενία, Αζερμπαϊτζάν, Γεωργία·
      Ρωσία: Ρωσία.
      Γ.   Ασία και Λατινική Αμερική

      1.   Λατινική Αμερική

      Αργεντινή, Βολιβία, Βραζιλία, Χιλή, Κολομβία, Κόστα Ρίκα, Ισημερινός, Ελ Σαλβαδόρ, Γουατεμάλα, Ονδούρα, Μεξικό, Νικαράγουα, Παναμάς, Παραγουάη, Περού, Ουρουγουάη, Βενεζουέλα.
      2.   Ασία

      Ασία (χωρίς την Κεντρική Ασία):
      Αφγανιστάν (*), Μπανγκλαντές, Μπουτάν (*), Μπρουνέι, Καμπότζη (*), Κίνα (συμπεριλαμβανομένων των ειδικών διοικητικών περιοχών Χονγκ Κονγκ και Μακάο), Ινδία, Ινδονησία, Ιράκ (*), Νότια Κορέα, Λάος, Μαλαισία, Μαλδίβες, Μογγολία, Νεπάλ, Πακιστάν, Φιλιππίνες, Σιγκαπούρη, Σρι Λάνκα, Ταϊβάν (*), Ταϊλάνδη, Βιετνάμ, Υεμένη.
      Κεντρική Ασία:
      Καζαχστάν, Κιργιζία, Τατζικιστάν, Τουρκμενιστάν, Ουζμπεκιστάν.
      Δ.   Νότια Αφρική

      Νότια Αφρική.

      ΠΑΡΑΡΤΗΜΑ II

         Ενδιάμεση επισκόπηση και όροι αναφοράσ για την αξιολόγηση τησ εξωτερικήσ εντολήσ τησ ΕΤΕπ

         Ενδιάμεση επισκόπηση

      Έως το 2010 θα πραγματοποιηθεί ουσιαστική ενδιάμεση επισκόπηση της εξωτερικής χρηματοδότησης της ΕΤΕπ. Η εν λόγω επισκόπηση θα βασίζεται σε ανεξάρτητη εξωτερική αξιολόγηση, η οποία θα διαβιβαστεί επίσης στο Ευρωπαϊκό Κοινοβούλιο και στο Συμβούλιο. Η επισκόπηση θα αποτελέσει τη βάση για να αποφασίσουν το Ευρωπαϊκό Κοινοβούλιο και το Συμβούλιο εάν και σε ποιο εύρος θα εκδώσουν τυχόν προαιρετική εντολή που θα συμπληρώνει την εγγύηση που προβλέπεται στην παρούσα απόφαση για την περίοδο μετά από το 2010, εάν θα επιφέρουν άλλες τροποποιήσεις στην εντολή και με ποιον τρόπο θα εξασφαλιστεί η μεγαλύτερη δυνατή προστιθέμενη αξία και αποτελεσματικότητα των πράξεων της ΕΤΕπ. Η Επιτροπή θα παρουσιάσει την ενδιάμεση επισκόπηση στο Ευρωπαϊκό Κοινοβούλιο και το Συμβούλιο έως τις 30 Απριλίου 2010, ως τη βάση για τυχόν προτάσεις τροποποίησης της εντολής.

         Το πλαίσιο της αξιολόγησης

      Θα περιλαμβάνει:

                  α)

                  αξιολόγηση των εξωτερικών χρηματοδοτικών δραστηριοτήτων της ΕΤΕπ. Τμήματα της αξιολόγησης θα διεκπεραιωθούν σε συνεργασία με τις υπηρεσίες αξιολόγησης της ΕΤΕπ και της Επιτροπής·

                  β)

                  εκτίμηση του ευρύτερου αντικτύπου της εξωτερικής δανειοδότησης της ΕΤΕπ σε σύμπραξη με άλλους διεθνείς χρηματοδοτικούς οργανισμούς και άλλες χρηματοδοτικές πηγές.

            Την επίβλεψη και διαχείριση της αξιολόγησης θα έχει διευθύνουσα επιτροπή, απαρτιζόμενη από «σοφούς» διοριζόμενους από το Συμβούλιο Διοικητών της ΕΤΕπ, έναν αντιπρόσωπο της ΕΤΕπ και έναν αντιπρόσωπο της Επιτροπής. Πρόεδρος της διευθύνουσας επιτροπής θα είναι ένας από τους εν λόγω «σοφούς».
      Η διευθύνουσα επιτροπή θα επικουρείται από τις υπηρεσίες αξιολόγησης της Επιτροπής και από εξωτερικούς εμπειρογνώμονες. Οι εν λόγω εξωτερικοί εμπειρογνώμονες θα επιλεγούν με ανοικτή διαδικασία, την οποία θα διεξάγει η Επιτροπή. Θα ζητηθεί η γνώμη της διευθύνουσας επιτροπής για τους κανόνες και τα κριτήρια επιλογής των εξωτερικών εμπειρογνωμόνων. Οι δαπάνες για τους εξωτερικούς εμπειρογνώμονες θα βαρύνουν την Επιτροπή και θα καλυφθούν από κονδύλιο του προϋπολογισμού που προορίζεται για τη χρηματοδότηση του Ταμείου Εγγυήσεων.
      Η τελική έκθεση αξιολόγησης που θα υποβληθεί από τη διευθύνουσα επιτροπή θα συναγάγει σαφή συμπεράσματα, βάσει των πληροφοριών που θα συλλεγούν, ούτως ώστε να παρασχεθούν τα πληροφοριακά στοιχεία που απαιτούνται για την απόφαση σχετικά με την ενδιάμεση επισκόπηση όσον αφορά το εάν πρέπει να αποδεσμευτεί το προαιρετικό μερίδιο για το υπόλοιπο της εντολής και όσον αφορά την περιφερειακή κατανομή τυχόν επιπρόσθετης χρηματοδότησης.

         Το πεδίο εφαρμογής της αξιολόγησης

      Η αξιολόγηση θα καλύπτει τις προηγούμενες εντολές (2000-2006) και τα πρώτα έτη της εντολής 2007-2013, μέχρι το τέλος του 2009. Θα εξετάσει το ύψος των χρηματοδοτικών σχεδίων και των εκταμιεύσεων για κάθε χώρα, καθώς και δραστηριότητες τεχνικής υποστήριξης και επιχειρηματικού κεφαλαίου. Λαμβάνοντας υπόψη τα αποτελέσματα κατά σχέδιο, τομέα, περιφέρεια και χώρα, η αξιολόγηση θα βασίζει τα συμπεράσματά της:

                  α)

                  στην εις βάθος αξιολόγηση της σημασίας και των επιδόσεων (αποτελεσματικότητα, αποδοτικότητα και βιωσιμότητα) των δραστηριοτήτων της ΕΤΕπ σε σχέση με τους ειδικούς περιφερειακούς τους στόχους, όπως είχαν οριστεί αρχικά στο πλαίσιο των σχετικών εξωτερικών πολιτικών της Κοινότητας, καθώς και της προστιθέμενης αξίας τους (η αξιολόγηση αυτή θα διεξαχθεί σε συνεργασία με την υπηρεσία αξιολογήσεων της ΕΤΕπ και τις υπηρεσίες της Επιτροπής)·

                  β)

                  στην αξιολόγηση της συνοχής με τις σχετικές εξωτερικές πολιτικές και στρατηγικές της Κοινότητας και της προσθετικότητας και της προστιθέμενης αξίας των δραστηριοτήτων της ΕΤΕπ κατά τα πρώτα έτη της εντολής 2007-2013 στο πλαίσιο των συγκεκριμένων περιφερειακών στόχων της εντολής 2007-2013 και των αντίστοιχων δεικτών επίδοσης που θα ορίσει η ΕΤΕπ (η αξιολόγηση αυτή οποία θα διεξαχθεί σε συνεργασία με την υπηρεσία αξιολογήσεων της ΕΤΕπ και τις υπηρεσίες της Επιτροπής)·

                  γ)

                  στην ανάλυση των οικονομικών αναγκών των δικαιούχων, της ικανότητας απορρόφησης που έχουν και της διαθεσιμότητας άλλων πηγών ιδιωτικής ή δημόσιας χρηματοδότησης για τις σχετικές επενδύσεις·

                  δ)

                  στην αξιολόγηση της συνεργασίας και της συνοχής των δράσεων μεταξύ της ΕΤΕπ και της Επιτροπής·

                  ε)

                  στην αξιολόγηση της συνεργασίας και των συνεργειών μεταξύ της ΕΤΕπ και διεθνών και διμερών χρηματοπιστωτικών θεσμών και οργανισμών.

            Στις αξιολογήσεις κατά τα στοιχεία α) και β), η προστιθέμενη αξία των δραστηριοτήτων της ΕΤΕπ θα υπολογίζεται με γνώμονα τρία στοιχεία:

                  —

                  στήριξη των στόχων πολιτικής της Κοινότητας,

                  —

                  ποιότητα των ίδιων των έργων, και

                  —

                  εναλλακτικές πηγές χρηματοδότησης.


title: Απόφαση της Εποπτεύουσας Αρχής της ΕΖΕΣ αριθ. 533/09/COL, της 16ης Δεκεμβρίου 2009 , για την 77η τροποποίηση των διαδικαστικών και ουσιαστικών διατάξεων στον τομέα των κρατικών ενισχύσεων με την προσθήκη ενός νέου κεφαλαίου σχετικά με την απλοποιημένη διαδικασία για την εξέταση ορισμένων κατηγοριών κρατικών ενισχύσεων

text:
               15.3.2012

               EL

               Επίσημη Εφημερίδα της Ευρωπαϊκής Ένωσης

               L 75/26

         ΑΠΌΦΑΣΗ ΤΗΣ ΕΠΟΠΤΕΫΟΥΣΑΣ ΑΡΧΉΣ ΤΗΣ ΕΖΕΣ
   αριθ. 533/09/COL
   της 16ης Δεκεμβρίου 2009
   για την 77η τροποποίηση των διαδικαστικών και ουσιαστικών διατάξεων στον τομέα των κρατικών ενισχύσεων με την προσθήκη ενός νέου κεφαλαίου σχετικά με την απλοποιημένη διαδικασία για την εξέταση ορισμένων κατηγοριών κρατικών ενισχύσεων
   Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ (1),
   ΕΧΟΝΤΑΣ ΥΠΟΨΗ τη συμφωνία για τον Ευρωπαϊκό Οικονομικό Χώρο (2), και ιδίως τα άρθρα 61 έως 63 και το πρωτόκολλο 26,
   ΕΧΟΝΤΑΣ ΥΠΟΨΗ τη συμφωνία μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου (3), και ιδίως το άρθρο 24 και το άρθρο 5 παράγραφος 2 στοιχείο β),
   Εκτιμώντας τα ακόλουθα:
   Σύμφωνα με το άρθρο 24 της συμφωνίας περί Εποπτείας και Δικαστηρίου, η Αρχή θέτει σε εφαρμογή τις διατάξεις της συμφωνίας για τον ΕΟΧ σχετικά με τις κρατικές ενισχύσεις.
   Σύμφωνα με το άρθρο 5 παράγραφος 2 στοιχείο β) της συμφωνίας περί Εποπτείας και Δικαστηρίου, η Αρχή εκδίδει ανακοινώσεις και κατευθυντήριες γραμμές για θέματα τα οποία άπτονται της συμφωνίας για τον ΕΟΧ, εφόσον τούτο προβλέπεται ρητά από την εν λόγω συμφωνία ή από τη συμφωνία περί Εποπτείας και Δικαστηρίου ή εφόσον το κρίνει αναγκαίο η Αρχή.
   Η Αρχή υιοθέτησε τους διαδικαστικούς και ουσιαστικούς κανόνες στον τομέα των κρατικών ενισχύσεων (4) στις 19 Ιανουαρίου 1994.
   Η Ευρωπαϊκή Επιτροπή εξέδωσε, στις 16 Ιουνίου 2009, ανακοίνωση σχετικά με απλοποιημένη διαδικασία για την εξέταση ορισμένων κατηγοριών κρατικών ενισχύσεων (5).
   Η ανακοίνωση αυτή παρουσιάζει ενδιαφέρον και για τον Ευρωπαϊκό Οικονομικό Χώρο.
   Η ενιαία εφαρμογή των σχετικών με τις κρατικές ενισχύσεις κανόνων του ΕΟΧ πρέπει να εξασφαλίζεται σε ολόκληρο τον Ευρωπαϊκό Οικονομικό Χώρο.
   Σύμφωνα με το σημείο ΙΙ του τμήματος «ΓΕΝΙΚΑ», στο τέλος του παραρτήματος ΧV της συμφωνίας για τον ΕΟΧ, η Αρχή εκδίδει, κατόπιν διαβουλεύσεων με την Ευρωπαϊκή Επιτροπή, πράξεις αντίστοιχες με εκείνες που εκδίδονται από την Ευρωπαϊκή Επιτροπή.
   Αφού διεξήγαγε διαβουλεύσεις επί του θέματος με την Ευρωπαϊκή Επιτροπή στις 8 Δεκεμβρίου 2009, καθώς και με τα κράτη της ΕΖΕΣ, με επιστολές της 20ής Νοεμβρίου 2009,
   ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Οι κατευθυντήριες γραμμές για τις κρατικές ενισχύσεις τροποποιούνται με την προσθήκη ενός νέου κεφαλαίου σχετικά με την απλοποιημένη διαδικασία για την εξέταση ορισμένων κατηγοριών κρατικών ενισχύσεων. Το νέο κεφάλαιο περιέχεται στο παράρτημα της παρούσας απόφασης.
   Άρθρο 2
   Το κείμενο στην αγγλική γλώσσα είναι το μόνο αυθεντικό.

      Βρυξέλλες, 16 Δεκεμβρίου 2009.

            Για την Εποπτεύουσα Αρχή της ΕΖΕΣ

         Per SANDERUD

            Πρόεδρος

         Kristján Andri STEFÁNSSON

            Μέλος της Αρχής

      (1)  Καλούμενη εφεξής: «η Αρχή».

      (2)  Καλούμενη εφεξής «συμφωνία για τον ΕΟΧ».

      (3)  Καλούμενη εφεξής: «συμφωνία περί Εποπτείας και Δικαστηρίου».

      (4)  Κατευθυντήριες γραμμές για την εφαρμογή και ερμηνεία των άρθρων 61 και 62 της συμφωνίας ΕΟΧ και του άρθρου 1 του πρωτοκόλλου 3 της συμφωνίας περί εποπτείας και Δικαστηρίου, που εγκρίθηκαν και εκδόθηκαν από την Αρχή στις 19 Ιανουαρίου 1994, δημοσιεύθηκαν στην Επίσημη Εφημερίδα της Ευρωπαϊκής Ένωσης (εφεξής «ΕΕ») L 231 της 3.9.1994, σ. 1 και στο συμπλήρωμα ΕΟΧ αριθ. 32 της 3.9.1994, σ. 1. Καλούμενες εφεξής «κατευθυντήριες γραμμές για τις κρατικές ενισχύσεις». Το επικαιροποιημένο κείμενο των κατευθυντήριων γραμμών για τις κρατικές ενισχύσεις δημοσιεύθηκε στον δικτυακό τόπο της Αρχής στην ακόλουθη διεύθυνση: http://www.eftasurv.int/state-aid/legal-framework/state-aid-guidelines/

      (5)  ΕΕ C 136 της 16.6.2009, σ. 3.

      ΠΑΡΑΡΤΗΜΑ I

         ΚΑΤΕΥΘΥΝΤΗΡΙΕΣ ΓΡΑΜΜΕΣ ΣΧΕΤΙΚΑ ΜΕ ΤΗΝ ΑΠΛΟΠΟΙΗΜΕΝΗ ΔΙΑΔΙΚΑΣΙΑ ΓΙΑ ΤΗΝ ΕΞΕΤΑΣΗ ΟΡΙΣΜΕΝΩΝ ΚΑΤΗΓΟΡΙΩΝ ΚΡΑΤΙΚΩΝ ΕΝΙΣΧΥΣΕΩΝ
          (1)

      1.   Εισαγωγή

                  (1)

                  Οι παρούσες κατευθυντήριες γραμμές καθορίζουν μια απλοποιημένη διαδικασία με την οποία η Αρχή προτίθεται, σε στενή συνεργασία με το ενδιαφερόμενο κράτος ΕΖΕΣ, να εξετάζει σε σύντομο χρονικό διάστημα ορισμένα είδη μέτρων κρατικής στήριξης για τα οποία απαιτείται από την Αρχή μόνο να επαληθεύσει ότι το μέτρο είναι σύμφωνο με τους υφιστάμενους κανόνες και πρακτικές χωρίς να ασκήσει οποιαδήποτε διακριτική εξουσία. Από την εμπειρία που απέκτησε η Αρχή από την εφαρμογή του άρθρου 61 της συμφωνίας για τον ΕΟΧ και των κανονισμών, πλαισίων, κατευθυντήριων γραμμών και ανακοινώσεων που έχουν εκδοθεί βάσει του άρθρου 61 της συμφωνίας για τον ΕΟΧ (2), προκύπτει ότι ορισμένες κατηγορίες κοινοποιηθείσας ενίσχυσης συνήθως εγκρίνονται χωρίς να προκαλούν αμφιβολίες ως προς το συμβιβάσιμό τους με τη συμφωνία για τον ΕΟΧ, υπό την προϋπόθεση ότι δεν υφίστανται ειδικές περιστάσεις. Οι εν λόγω κατηγορίες ενισχύσεων περιγράφονται στο τμήμα 2. Άλλα μέτρα ενισχύσεων που έχουν κοινοποιηθεί στην Αρχή θα αποτελέσουν αντικείμενο των καταλλήλων διαδικασιών (3) και, καταρχήν, του κώδικα βέλτιστων πρακτικών για τη διενέργεια των διαδικασιών ελέγχου των κρατικών ενισχύσεων.

                  (2)

                  Οι παρούσες κατευθυντήριες γραμμές έχουν ως στόχο τον καθορισμό των προϋποθέσεων υπό τις οποίες η Αρχή θα εκδίδει κατά κανόνα συνοπτική απόφαση που θα κηρύσσει ορισμένα είδη μέτρων κρατικής στήριξης συμβατά με τη συμφωνία για τον ΕΟΧ σύμφωνα με την απλοποιημένη διαδικασία, καθώς και την παροχή οδηγιών σχετικά με την ίδια τη διαδικασία. Εφόσον πληρούνται όλες οι προϋποθέσεις που προβλέπονται στις παρούσες κατευθυντήριες γραμμές, η Αρχή θα καταβάλλει κάθε δυνατή προσπάθεια για την έκδοση συνοπτικής απόφασης ότι το κοινοποιηθέν μέτρο δεν αποτελεί ενίσχυση ή για μη προβολή αντιρρήσεων εντός 20 εργάσιμων ημερών από την ημερομηνία της κοινοποίησης, σύμφωνα με το άρθρο 4 παράγραφος 2 ή το άρθρο 4 παράγραφος 3 του μέρους II του πρωτοκόλλου 3 της συμφωνίας μεταξύ των κρατών ΕΖΕΣ για τη σύσταση Εποπτεύουσας Αρχής και Δικαστηρίου.

                  (3)

                  Ωστόσο, εάν έχουν εφαρμογή κάποιες από τις διασφαλίσεις ή εξαιρέσεις που προβλέπονται στα σημεία 6 έως 12 στις παρούσες κατευθυντήριες γραμμές, η Αρχή θα επανέλθει στη συνήθη διαδικασία σχετικά με τις κοινοποιηθείσες ενισχύσεις που περιγράφονται στο κεφάλαιο II του πρωτοκόλλου 3 και θα εκδώσει κατόπιν διεξοδική απόφαση σύμφωνα με τα άρθρα 4 ή/και 7 του εν λόγω πρωτοκόλλου. Σε κάθε περίπτωση, οι μόνες νομικά εκτελεστές προθεσμίες είναι εκείνες που ορίζονται στο άρθρο 4 παράγραφος 5 και στο άρθρο 7 παράγραφος 6 του πρωτοκόλλου 3.

                  (4)

                  Ακολουθώντας τη διαδικασία που περιγράφεται στις παρούσες κατευθυντήριες γραμμές, η Αρχή έχει ως στόχο να καταστήσει τον έλεγχο της κρατικής ενίσχυσης στον ΕΟΧ περισσότερο προβλέψιμη και αποδοτική. Κανένα μέρος των κατευθυντήριων αυτών γραμμών δεν θα πρέπει ωστόσο να ερμηνευθεί ότι συνεπάγεται ότι το μέτρο στήριξης που δεν χαρακτηρίζεται ως κρατική ενίσχυση κατά την έννοια του άρθρου 61 της συμφωνίας για τον ΕΟΧ πρέπει να κοινοποιείται στην Αρχή, μολονότι τα κράτη ΕΖΕΣ εξακολουθούν να είναι ελεύθερα να κοινοποιούν τα εν λόγω μέτρα στήριξης για λόγους ασφαλείας δικαίου.

            2.   Κατηγορίες κρατικών ενισχύσεων που είναι κατάλληλες προκειμένου να εξεταστούν με την απλοποιημένη διαδικασία

         Επιλέξιμες κατηγορίες κρατικών ενισχύσεων

                  (5)

                  Οι ακόλουθες κατηγορίες μέτρων είναι καταρχήν κατάλληλες να εξεταστούν με την απλοποιημένη διαδικασία:

                              α)

                              Κατηγορία 1: τα μέτρα ενίσχυσης που εμπίπτουν στα τμήματα «συνήθους αξιολόγησης» των υφιστάμενων κατευθυντήριων γραμμών.
                              Τα μέτρα ενίσχυσης που εμπίπτουν στα τμήματα «συνήθους αξιολόγησης» (τα επονομαζόμενα τμήματα «περιοχής ασφαλείας») (4), ή που υπόκεινται σε ισοδύναμα είδη αξιολόγησης (5) των οριζόντιων κατευθυντήριων γραμμών, και τα οποία δεν καλύπτονται από τον γενικό κανονισμό απαλλαγής κατά κατηγορία, είναι κατά κανόνα κατάλληλα να εξεταστούν με την απλοποιημένη διαδικασία.
                              Η απλουστευμένη διαδικασία εφαρμόζεται μόνο εφόσον η Αρχή εξασφαλίσει, μετά τη φάση προ της κοινοποίησης (βλέπε σημεία 13 έως 16), την τήρηση των ουσιωδών και διαδικαστικών απαιτήσεων που περιλαμβάνονται στα σχετικά τμήματα των αντίστοιχων κατευθυντήριων γραμμών. Αυτό σημαίνει ότι η φάση προ της κοινοποίησης επιβεβαιώνει ότι το κοινοποιηθέν μέτρο ενίσχυσης πληροί εκ πρώτης όψεως τους σχετικούς όρους, όπως περιλαμβάνονται λεπτομερώς σε κάθε ένα από τα υπάρχοντα οριζόντια νομοθετήματα:

                                          —

                                          κατηγορία δικαιούχων,

                                          —

                                          επιλέξιμες δαπάνες,

                                          —

                                          εντάσεις ενίσχυσης και πριμοδοτήσεις,

                                          —

                                          μεμονωμένο ανώτατο όριο κοινοποίησης ή μέγιστο ποσό ενίσχυσης,

                                          —

                                          κατηγορία χρησιμοποιούμενου μέσου ενίσχυσης,

                                          —

                                          σώρευση,

                                          —

                                          της ενίσχυσης να λειτουργήσει ως κίνητρο,

                                          —

                                          ικανότητα διαφάνεια,

                                          —

                                          αποκλεισμός των δικαιούχων για τους οποίους εκκρεμεί εντολή ανάκτησης ενισχύσεων (6).

                                    Η Αρχή, στην κατηγορία αυτή, είναι διατεθειμένη να μελετήσει την εφαρμογή της απλοποιημένης διαδικασίας στα ακόλουθα είδη μέτρων:

                                          i)

                                          μέτρα για τη χορήγηση επιχειρηματικών κεφαλαίων που δεν λαμβάνουν τη μορφή συμμετοχής σε επενδυτικό ταμείο ιδιωτικών συμμετοχών και που πληρούν όλους τους όρους του τμήματος 4 των κατευθυντήριων γραμμών για τα επιχειρηματικά κεφάλαια·

                                          ii)

                                          περιβαλλοντικές επενδυτικές ενισχύσεις που πληρούν τους όρους του τμήματος 3 των κατευθυντήριων γραμμών για τις περιβαλλοντικές ενισχύσεις:

                                                      —

                                                      των οποίων οι επιλέξιμες δαπάνες καθορίζονται με μια μέθοδο υπολογισμού του συνολικού κόστους σύμφωνα με το σημείο 82 των κατευθυντηρίων γραμμών για τις περιβαλλοντικές ενισχύσεις (7), ή

                                                      —

                                                      που περιλαμβάνουν πριμοδότηση για την οικολογική καινοτομία που αποδεικνύεται σύμφωνη με το σημείο 78 του κοινοτικού πλαισίου για τις περιβαλλοντικές ενισχύσεις (8)·

                                          iii)

                                          ενισχύσεις για νέες καινοτόμες επιχειρήσεις, οι οποίες χορηγούνται σύμφωνα με το τμήμα 5.4 των κατευθυντήριων γραμμών για την έρευνα και ανάπτυξη και την καινοτομία, και των οποίων ο καινοτόμος χαρακτήρας καθορίζεται βάσει του τμήματος 5.4 στοιχείο β) σημείο i) των κατευθυντήριων γραμμών (9)·

                                          iv)

                                          ενισχύσεις για συμπλέγματα φορέων καινοτομίας που χορηγούνται σύμφωνα με τα τμήματα 5.8 και 7.1 των κατευθυντήριων γραμμών για την έρευνα και ανάπτυξη και την καινοτομία·

                                          v)

                                          ενίσχυση για διαδικαστική και οργανωτική καινοτομία σε υπηρεσίες, σύμφωνα με το τμήμα 5.5 των κατευθυντήριων γραμμών για την έρευνα και ανάπτυξη και την καινοτομία·

                                          vi)

                                          ad hoc περιφερειακές ενισχύσεις οι οποίες είναι κάτω από το ατομικό όριο κοινοποίησης που προβλέπεται στο σημείο 53 των κατευθυντήριων γραμμών για τις περιφερειακές ενισχύσεις (10)·

                                          vii)

                                          ενισχύσεις για τη διάσωση στους κλάδους παραγωγής και υπηρεσιών (εκτός του οικονομικού κλάδου) που πληρούν όλους τους ουσιαστικούς όρους των τμημάτων 3.1.1 και 3.1.2 των κατευθυντήριων γραμμών για τις ενισχύσεις διάσωσης και αναδιάρθρωσης (11)·

                                          viii)

                                          προγράμματα διάσωσης και αναδιάρθρωσης για μικρές επιχειρήσεις που πληρούν όλες τις προϋποθέσεις του τμήματος 4 των κατευθυντήριων γραμμών για τη διάσωση και αναδιάρθρωση (12)·

                                          ix)

                                          ad hoc ενισχύσεις αναδιάρθρωσης για μικρομεσαίες επιχειρήσεις, εφόσον πληρούνται όλοι οι όροι του τμήματος 3 των κατευθυντήριων γραμμών για τη διάσωση και αναδιάρθρωση (13)·

                                          x)

                                          πιστώσεις εξαγωγών στη ναυπηγική βιομηχανία εφόσον πληρούνται όλοι οι όροι του τμήματος 3.3.4 των κατευθυντήριων γραμμών για τη ναυπηγική βιομηχανία (14)·

                                          xi)

                                          προγράμματα ενισχύσεων στον οπτικοακουστικό τομέα, τα οποία πληρούν όλους τους όρους του τμήματος 2.3 των κατευθυντήριων γραμμών για τον κινηματογράφο όσον αφορά την ανάπτυξη, την παραγωγή, τη διανομή και την προώθηση οπτικοακουστικών έργων (15).

                                    Ο παραπάνω κατάλογος είναι ενδεικτικός και μπορεί να εξελιχθεί βάσει των μελλοντικών αναθεωρήσεων των ισχυόντων μέσων ή με την έγκριση των νέων μέσων. Η Αρχή δύναται να αναθεωρεί περιοδικά τον κατάλογο αυτό ώστε να είναι σύμφωνος με τους ισχύοντες κανόνες για τις κρατικές ενισχύσεις.

                              β)

                              Κατηγορία 2: μέτρα που ανταποκρίνονται στην πάγια πρακτική λήψης αποφάσεων της Αρχής.
                              Τα μέτρα ενισχύσεων των οποίων τα χαρακτηριστικά αντιστοιχούν σε αυτά που εγκρίθηκαν στις τουλάχιστον τρεις προηγούμενες αποφάσεις της Αρχής (καλούμενες εφεξής «προηγούμενες αποφάσεις») (16) και που μπορούν επομένως να αξιολογηθούν αμέσως βάσει αυτής της εν λόγω καθιερωμένης πρακτικής λήψης αποφάσεων της Αρχής, είναι κατά κανόνα κατάλληλα να εξεταστούν με την απλοποιημένη διαδικασία. Μόνο οι αποφάσεις της Αρχής που εγκρίθηκαν κατά τη διάρκεια των δέκα τελευταίων ετών πριν από την ημερομηνία της σχετικής προηγούμενης κοινοποίησης (βλέπε σημείο 14) μπορούν να θεωρηθούν «προηγούμενες αποφάσεις».
                              Η απλοποιημένη διαδικασία θα εφαρμοστεί μόνο στις περιπτώσεις όπου η Αρχή βεβαιωθεί, μετά τη φάση προ της κοινοποίησης (βλέπε σημεία 13-16), ότι πληρούνται οι σχετικές ουσιαστικές και διαδικαστικές προϋποθέσεις που ίσχυαν για τις προηγούμενες αποφάσεις, ιδίως όσον αφορά τους στόχους και τη γενική δομή του μέτρου, τις κατηγορίες των δικαιούχων, τις επιλέξιμες δαπάνες, τα ανώτατα ατομικά όρια κοινοποίησης, την ένταση των ενισχύσεων και (κατά περίπτωση) τις παροχές, τις διατάξεις σώρευσης, τον χαρακτήρα παροχής κινήτρων και τις απαιτήσεις διαφάνειας. Επιπλέον, όπως επισημαίνεται στο σημείο 11, η Αρχή θα επανέλθει στη συνήθη διαδικασία εάν μία επιχείρηση που υπόκειται σε εντολή ανάκτησης ενισχύσεων κατόπιν προηγούμενης απόφασης της Αρχής που κηρύττει μία ενίσχυση παράνομη και ασύμβατη με τη συμφωνία για τον ΕΟΧ (επονομαζόμενη υπόθεση Deggendorf), θα μπορούσε να ωφεληθεί από το κοινοποιηθέν μέτρο ενίσχυσης.
                              Η Αρχή, στην κατηγορία αυτή, είναι διατεθειμένη να μελετήσει την εφαρμογή της απλοποιημένης διαδικασίας στα ακόλουθα είδη μέτρων:

                                          i)

                                          μέτρα ενισχύσεων για τη διατήρηση της εθνικής πολιτιστικής κληρονομιάς σχετικά με δραστηριότητες που συνδέονται με ιστορικούς, αρχαιολογικούς χώρους ή εθνικά μνημεία εφόσον η ενίσχυση περιορίζεται στη «διαφύλαξη της κληρονομιάς» κατά την έννοια του άρθρου 61 παράγραφος 3 στοιχείο γ) της συμφωνίας για τον ΕΟΧ σε συνδυασμό με το άρθρο 107 παράγραφος 3 στοιχείο δ) της συνθήκης για τη λειτουργία της Ευρωπαϊκής Ένωσης (17)·

                                          ii)

                                          καθεστώτα ενίσχυσης για το θέατρο, το χορό και τις μουσικές δραστηριότητες (18)·

                                          iii)

                                          καθεστώτα ενίσχυσης για την προώθηση των μειονοτικών γλωσσών (19)·

                                          iv)

                                          μέτρα ενισχύσεων υπέρ των εκδοτικών οίκων (20)·

                                          v)

                                          μέτρα ενισχύσεων υπέρ της ευρυζωνικής συνδεσιμότητας σε αγροτικές περιοχές (21)·

                                          vi)

                                          καθεστώτα εγγυήσεων για τη χρηματοδότηση της ναυπηγικής βιομηχανίας (22)·

                                          vii)

                                          μέτρα ενισχύσεων που πληρούν όλες τις άλλες ισχύουσες διατάξεις του γενικού κανονισμού απαλλαγής κατά κατηγορία, αλλά αποκλείονται από το πεδίο εφαρμογής του απλώς διότι:

                                                      —

                                                      τα μέτρα αυτά αποτελούν «ad hoc ενίσχυση» (23),

                                                      —

                                                      τα μέτρα αυτά δεν έχουν διαφανή μορφή (άρθρο 5 του γενικού κανονισμού απαλλαγής κατά κατηγορία), αλλά το ακαθάριστο ισοδύναμο επιχορήγησής τους υπολογίζεται βάσει μιας μεθόδου που εγκρίθηκε από την Αρχή σε τρεις μεμονωμένες αποφάσεις που εγκρίθηκαν μετά την 1η Ιανουαρίου 2007·

                                          viii)

                                          μέτρα για την ενίσχυση της ανάπτυξης της τοπικής υποδομής που δεν συνιστούν κρατική ενίσχυση κατά την έννοια του άρθρου 61 παράγραφος 1 της συμφωνίας για τον ΕΟΧ, λαμβάνον τας υπόψη το γεγονός ότι, λόγω των ιδιαιτεροτήτων της υπόθεσης, τα εν λόγω μέτρα δεν θα έχουν επιπτώσεις στο εμπόριο εντός της ΕΖΕΣ (24)·

                                          ix)

                                          την παράταση ή/και την τροποποίηση των υφιστάμενων καθεστώτων εκτός του πεδίου εφαρμογής της απλοποιημένης διαδικασίας που προβλέπεται στην απόφαση αριθ. 195/04/COL της Αρχής, της 14ης Ιουλίου 2004, για την εφαρμογή των διατάξεων του άρθρου 27 στο μέρος II του πρωτοκόλλου 3 της συμφωνίας μεταξύ των κρατών ΕΖΕΣ για τη σύσταση Εποπτεύουσας Αρχής και Δικαστηρίου (25) (βλέπε την κατηγορία 3 κατωτέρω), για παράδειγμα όσον αφορά την προσαρμογή των υφιστάμενων καθεστώτων στις νέες οριζόντιες κατευθυντήριες γραμμές (26).

                                    Ο ανωτέρω κατάλογος είναι ενδεικτικός, εφόσον το ακριβές πεδίο της κατηγορίας αυτής μπορεί να εξελιχθεί σύμφωνα με την πρακτική λήψης αποφάσεων της Αρχής. Η Αρχή δύναται να αναθεωρεί τον εν λόγω ενδεικτικό κατάλογο από καιρού εις καιρόν, ανάλογα με τις εξελίξεις της πρακτικής.

                              γ)

                              Κατηγορία 3: Παράταση ή επέκταση υπαρχόντων καθεστώτων
                              Το άρθρο 4 της απόφασης αριθ. 195/04/COL προβλέπει απλουστευμένη διαδικασία κοινοποίησης για ορισμένες μεταβολές υφιστάμενων ενισχύσεων. Σύμφωνα με το εν λόγω άρθρο, οι «[…] ακόλουθες μεταβολές υφιστάμενων ενισχύσεων κοινοποιούνται στο έντυπο απλουστευμένης κοινοποίησης που παρατίθεται στο παράρτημα II της απόφασης:

                                          α)

                                          αυξήσεις του προϋπολογισμού εγκεκριμένου καθεστώτος ενισχύσεων οι οποίες υπερβαίνουν το 20 %·

                                          β)

                                          παράταση της ισχύος υφιστάμενου και εγκεκριμένου καθεστώτος ενισχύσεων για χρονικό διάστημα έως έξι έτη, με ή χωρίς αύξηση του προϋπολογισμού·

                                          γ)

                                          αυστηροποίηση των προϋποθέσεων εφαρμογής εγκεκριμένου καθεστώτος ενισχύσεων, μείωση της έντασης της ενίσχυσης ή μείωση των επιλέξιμων δαπανών».

                        Η πιθανότητα εφαρμογής του άρθρου 4 της απόφασης αριθ. 195/04/COL της Αρχής εξακολουθεί να μην επηρεάζεται από τις παρούσες κατευθυντήριες γραμμές. Εντούτοις, η Αρχή καλεί το κοινοποιούν κράτος ΕΖΕΣ να προβεί, σύμφωνα με τις παρούσες κατευθυντήριες γραμμές, στη συμπερίληψη προηγούμενης κοινοποίησης των σχετικών μέτρων ενίσχυσης, χρησιμοποιώντας παράλληλα το έντυπο απλουστευμένης κοινοποίησης που επισυνάπτεται στην απόφαση αριθ. 794/04/COL της Αρχής. Στο πλαίσιο της εν λόγω διαδικασίας, η Αρχή θα καλέσει επίσης το ενδιαφερόμενο κράτος ΕΖΕΣ να συμφωνήσει για τη δημοσίευση περίληψης της κοινοποίησής του στον δικτυακό τόπο της Αρχής.

         Διασφαλίσεις και εξαιρέσεις

                  (6)

                  Δεδομένου ότι η απλοποιημένη διαδικασία εφαρμόζεται μόνο για κοινοποιηθείσες ενισχύσεις σύμφωνα με το άρθρο 1 παράγραφος 3 του μέρους 1 του πρωτοκόλλου 3 της συμφωνίας μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου, αποκλείονται οι παράνομες ενισχύσεις. Εξάλλου, στο βαθμό που η συμφωνία για τον ΕΟΧ εφαρμόζεται στους ακόλουθους τομείς, η απλουστευμένη διαδικασία δεν εφαρμόζεται σε ενισχύσεις που ευνοούν δραστηριότητες στους τομείς της αλιείας και της υδατοκαλλιέργειας, στην πρωτογενή παραγωγή γεωργικών προϊόντων ή στη μεταποίηση/εμπορία γεωργικών προϊόντων, λόγω των ιδιαιτεροτήτων των σχετικών τομέων. Επιπλέον, η απλουστευμένη διαδικασία δεν θα εφαρμοστεί αναδρομικά σε μέτρα που έχουν προαναγγελθεί πριν από την 1η Ιανουαρίου 2010.

                  (7)

                  Για να αξιολογήσει εάν τα κοινοποιηθέντα μέτρα ενίσχυσης εμπίπτουν σε μια από τις επιλέξιμες κατηγορίες που αναφέρονται στο σημείο 5, η Αρχή θα διασφαλίζει ότι αποδεικνύονται με επαρκή σαφήνεια οι εφαρμοζόμενες κατευθυντήριες γραμμές ή/και η πάγια πρακτική λήψης αποφάσεων της Αρχής, βάσει των οποίων αξιολογούνται τα κοινοποιηθέντα μέτρα ενίσχυσης, καθώς και όλες οι σχετικές πραγματικές περιστάσεις. Δεδομένου ότι η πληρότητα της κοινοποίησης αποτελεί βασικό στοιχείο προκειμένου να καθοριστεί εάν θα πρέπει να εφαρμοστεί η απλοποιημένη διαδικασία, το κοινοποιούν κράτος ΕΖΕΣ καλείται να παράσχει όλα τα απαραίτητα στοιχεία, συμπεριλαμβανομένων, αν χρειαστεί, των προηγούμενων αποφάσεων στις οποίες γίνεται επίκληση, κατά τη φάση που προηγείται της κοινοποίησης (βλέπε σημείο 14).

                  (8)

                  Εάν το έντυπο κοινοποίησης δεν είναι πλήρες ή περιέχει παραπλανητικές ή λανθασμένες πληροφορίες, η Αρχή δεν θα εφαρμόσει την απλουστευμένη διαδικασία. Επιπλέον, στο βαθμό που η κοινοποίηση περιλαμβάνει καινοφανή νομικά στοιχεία γενικού ενδιαφέροντος, η Αρχή κατά κανόνα δεν θα εφαρμόσει την απλοποιημένη διαδικασία.

                  (9)

                  Μολονότι μπορεί, κατά κανόνα, να θεωρηθεί ότι για τα μέτρα ενισχύσεων που εμπίπτουν στις κατηγορίες που αναφέρονται στο σημείο 5 δεν θα ανακύψουν σοβαρές αμφιβολίες ως προς το συμβιβάσιμό τους με τη συμφωνία για τον ΕΟΧ, ενδέχεται ωστόσο να προκύψουν ειδικές περιστάσεις που να απαιτούν τη διενέργεια προσεκτικότερης έρευνας. Στις περιπτώσεις αυτές, η Αρχή μπορεί να επανέλθει στη συνήθη διαδικασία ανά πάσα στιγμή.

                  (10)

                  Τέτοιες ειδικές περιπτώσεις ενδέχεται να περιλαμβάνουν ιδίως: ορισμένες μορφές ενίσχυσης που δεν έχουν δοκιμαστεί εμπράκτως στη διαδικασία λήψεως αποφάσεων της Αρχής, προηγούμενες αποφάσεις τις οποίες η Αρχή ενδέχεται να επαναξιολογεί με βάση την πρόσφατη νομολογία ή εξελίξεις στον ΕΟΧ, νέα τεχνικά θέματα ή αμφιβολίες ως προς το συμβιβάσιμο του μέτρου με άλλες διατάξεις της συμφωνίας για τον ΕΟΧ (π.χ., μη εισαγωγή διακρίσεων, τέσσερις ελευθερίες κ.λπ.).

                  (11)

                  Η Αρχή θα επανέλθει στη συνήθη διαδικασία εάν μία επιχείρηση που υπόκειται σε εντολή ανάκτησης ενισχύσεων κατόπιν προηγούμενης απόφασης της Αρχής με την οποία μία ενίσχυση κηρύσσεται παράνομη και ασυμβίβαστη με τη συμφωνία για τον ΕΟΧ θα μπορούσε να ωφεληθεί από το κοινοποιηθέν μέτρο ενίσχυσης (επονομαζόμενο θέμα Deggendorf).

                  (12)

                  Τέλος, εάν ένα τρίτο μέρος εκφράσει ουσιαστικές αμφιβολίες σχετικά με το κοινοποιηθέν μέτρο ενίσχυσης εντός της προθεσμίας που ορίζεται στο σημείο 21 των κατευθυντήριων γραμμών, η Αρχή θα επανέλθει στη συνήθη διαδικασία (27) και θα ενημερώσει σχετικά το κράτος ΕΖΕΣ.

            3.   Διαδικαστικές διατάξεις

         Επαφές πριν από την κοινοποίηση

                  (13)

                  Η Αρχή διαπίστωσε ότι οι προ της κοινοποίησης επαφές με το κοινοποιούν κράτος ΕΖΕΣ είναι χρήσιμες, ακόμη και σε περιπτώσεις που προφανώς δεν παρουσιάζουν προβλήματα. Τέτοιου είδους επαφές επιτρέπουν στην Αρχή και, ιδίως, στα κράτη ΕΖΕΣ να προσδιορίζουν, σε πρώιμο στάδιο, τα σχετικά μέσα της Αρχής ή προηγούμενες αποφάσεις και τον πιθανό βαθμό πολυπλοκότητας της αξιολόγησης από μέρους της Αρχής, καθώς και το πεδίο και το εύρος των πληροφοριών που απαιτούνται ώστε η Αρχή να προβεί σε πλήρη αξιολόγηση της περίπτωσης.

                  (14)

                  Λαμβανομένων υπόψη των χρονικών περιορισμών της απλοποιημένης διαδικασίας, η αξιολόγηση του κρατικού μέτρου ενίσχυσης στο πλαίσιο της απλοποιημένης διαδικασίας εξαρτάται από την οργάνωση επαφών προ της κοινοποίησης μεταξύ του κράτους ΕΖΕΣ και της Αρχής. Στο πλαίσιο αυτό, το κράτος ΕΖΕΣ καλείται να υποβάλει στην Επιτροπή σχέδιο εντύπου κοινοποίησης με τα απαραίτητα δελτία συμπληρωματικών πληροφοριών που προβλέπονται στο άρθρο 2 της απόφασης αριθ. 195/04/COL της Αρχής και, εφόσον παρίσταται ανάγκη, τις συναφείς προηγούμενες αποφάσεις, μέσω της καθιερωμένης ΤΠ εφαρμογής της Αρχής. Το κράτος ΕΖΕΣ μπορεί επίσης να ζητήσει, στο στάδιο αυτό, από την Αρχή να μην απαιτήσει τη συμπλήρωση ορισμένων τμημάτων του εντύπου κοινοποίησης. Το κράτος ΕΖΕΣ και η Αρχή μπορούν επίσης να συμφωνήσουν στο πλαίσιο των επαφών προ της κοινοποίησης ότι το κράτος ΕΖΕΣ δεν χρειάζεται να υποβάλει κατά την προ της κοινοποίησης φάση σχέδιο εντύπου κοινοποίησης με τα απαραίτητα συνοδευτικά στοιχεία. Μια τέτοια συμφωνία μπορεί να είναι κατάλληλη, για παράδειγμα, λόγω του επαναληπτικού χαρακτήρα ορισμένων μέτρων ενίσχυσης (για παράδειγμα, κατηγορία ενίσχυσης που αναφέρεται στο σημείο 5 γ) των κατευθυντήριων γραμμών). Στο πλαίσιο αυτό, ενδέχεται να ζητηθεί από το κράτος ΕΖΕΣ να προβεί άμεσα στην κοινοποίηση εάν η αναλυτική συζήτηση των προτεινόμενων μέτρων ενίσχυσης δεν θεωρείται απαραίτητη από την Αρχή.

                  (15)

                  Μέσα σε δύο εβδομάδες από την παραλαβή του σχεδίου εντύπου κοινοποίησης η Αρχή θα οργανώσει μια πρώτη επαφή προ της κοινοποίησης. Η Αρχή θα προωθήσει τη διενέργεια επαφών μέσω ηλεκτρονικών μηνυμάτων και τηλεδιασκέψεων ή θα οργανώσει συνεδριάσεις κατόπιν συγκεκριμένης αίτησης του ενδιαφερόμενου κράτους ΕΖΕΣ. Εντός 5 εργάσιμων ημερών μετά την τελευταία επαφή προ της κοινοποίησης, η Αρχή θα ενημερώσει το ενδιαφερόμενο κράτος ΕΖΕΣ εάν θεωρεί ότι η υπόθεση είναι καταρχήν κατάλληλη να εξεταστεί με την απλοποιημένη διαδικασία, ποιες πληροφορίες χρειάζεται να υποβληθούν ακόμα ώστε να καταστεί δυνατή η εξέταση του μέτρου με την εν λόγω διαδικασία, ή εάν η υπόθεση θα εξακολουθήσει να υπάγεται στη συνήθη διαδικασία.

                  (16)

                  Η επισήμανση της Αρχής ότι η σχετική υπόθεση δύναται να εξεταστεί με την απλοποιημένη διαδικασία προϋποθέτει ότι το κράτος ΕΖΕΣ και Αρχή συμφωνούν καταρχήν ότι, εάν οι παρασχεθείσες πληροφορίες στο πλαίσιο προ της κοινοποίησης υποβληθούν ως επίσημη κοινοποίηση, θα συνιστούν πλήρη κοινοποίηση. Συνεπώς, η Αρχή θα είναι, κατά κανόνα, σε θέση να εγκρίνει το μέτρο εφόσον αυτό κοινοποιηθεί επίσημα μέσω του εντύπου κοινοποίησης που περιλαμβάνει τα αποτελέσματα των επαφών προ της κοινοποίησης, χωρίς περαιτέρω αίτηση για πληροφορίες.

         Κοινοποίηση

                  (17)

                  Το κράτος ΕΖΕΣ πρέπει να κοινοποιεί το(-α) σχετικό(-ά) μέτρο(-α) ενίσχυσης το αργότερο δύο μήνες αφού ενημερωθεί από την Αρχή ότι, εκ πρώτης όψεως, μπορεί να εξεταστεί το μέτρο με την απλοποιημένη διαδικασία. Εάν η κοινοποίηση περιέχει οποιεσδήποτε διαφορές σε σύγκριση με τις πληροφορίες που περιέχονται στα έγγραφα προ της κοινοποίησης, αυτές οι διαφορές πρέπει να υπογραμμίζονται δεόντως στο πλαίσιο του εντύπου κοινοποίησης.

                  (18)

                  Η υποβολή της κοινοποίησης από το ενδιαφερόμενο κράτος ΕΖΕΣ σηματοδοτεί την έναρξη της περιόδου που αναφέρεται στο σημείο 2.

                  (19)

                  Η απλοποιημένη διαδικασία δεν προβλέπει ειδικό έντυπο απλοποιημένης κοινοποίησης. Εκτός από τις περιπτώσεις που εμπίπτουν στην κατηγορία ενισχύσεων που ορίζεται στο σημείο 5 γ) των κατευθυντήριων γραμμών, η κοινοποίηση πρέπει να πραγματοποιείται βάσει των τυποποιημένων εντύπων κοινοποίησης που περιλαμβάνονται στην απόφαση αριθ. 195/04/COL της Αρχής.

         Δημοσίευση περίληψης της κοινοποίησης

                  (20)

                  Η Αρχή θα δημοσιεύει στο δικτυακό τόπο της περίληψη της κοινοποίησης, βάσει των πληροφοριών που παρέχει το κράτος ΕΖΕΣ στο τυποποιημένο έντυπο που περιλαμβάνεται στο παράρτημα των κατευθυντήριων γραμμών. Το εν λόγω τυποποιημένο έντυπο περιλαμβάνει την ένδειξη ότι, με βάση τις πληροφορίες που παρέχει το κράτος ΕΖΕΣ, το μέτρο ενίσχυσης ενδέχεται να πληροί τις προϋποθέσεις εφαρμογής της απλοποιημένης διαδικασίας. Όταν το ενδιαφερόμενο κράτος ΕΖΕΣ, ζητά από την Αρχή να εντάξει το κοινοποιηθέν μέτρο στα πλαίσια των κατευθυντήριων αυτών γραμμών, θα θεωρείται ότι συμφωνεί ότι οι πληροφορίες που περιλαμβάνονται στην κοινοποίησή του —προς δημοσίευση στον ιστότοπο σύμφωνα με το παράρτημα των κατευθυντήριων αυτών γραμμών— δεν είναι απόρρητες. Επιπλέον, τα κράτη ΕΖΕΣ καλούνται να αναφέρουν ρητώς εάν η κοινοποίηση περιέχει τυχόν επιχειρηματικά απόρρητα.

                  (21)

                  Τα ενδιαφερόμενα μέρη έχουν στη συνέχεια δέκα εργάσιμες ημέρες για να υποβάλουν τις παρατηρήσεις τους (συμπεριλαμβανομένης της μη απόρρητης έκδοσης), ιδίως όσον αφορά τις συνθήκες, οι οποίες πιθανόν να απαιτούν προσεκτικότερη διερεύνηση. Στις περιπτώσεις που τα ενδιαφερόμενα μέρη εκφράζουν τεκμηριωμένες ανησυχίες όσον αφορά τον ανταγωνισμό σχετικά με το κοινοποιηθέν μέτρο, η Αρχή επανέρχεται στη συνήθη διαδικασία και ενημερώνει σχετικά το κράτος ΕΖΕΣ και το (τα) ενδιαφερόμενο(-α) μέρος(-η). Το ενδιαφερόμενο κράτος ΕΖΕΣ θα ενημερώνεται επίσης για κάθε ενδεχόμενη τεκμηριωμένη ανησυχία και θα του παρέχεται η δυνατότητα να υποβάλλει τις παρατηρήσεις του.

         Συνοπτική απόφαση

                  (22)

                  Εάν η Αρχή διαπιστώσει ότι το κοινοποιούμενο μέτρο πληροί τα κριτήρια για εφαρμογή απλοποιημένης διαδικασίας (βλέπε ειδικότερα το σημείο 5), θα εκδώσει συνοπτική απόφαση. Η Αρχή θα καταβάλλει επομένως κάθε δυνατή προσπάθεια για την έκδοση απόφασης ότι το κοινοποιηθέν μέτρο δεν αποτελεί ενίσχυση ή απόφασης για μη προβολή αντιρρήσεων σύμφωνα με το άρθρο 4 παράγραφος 2 ή παράγραφος 3 του μέρους II του πρωτοκόλλου 3, εντός 20 εργάσιμων ημερών από την ημερομηνία κοινοποίησης, εκτός εάν εφαρμόζονται οι αναφερόμενες στα σημεία 6 έως 12 των κατευθυντήριων γραμμών διασφαλίσεις ή εξαιρέσεις.

         Δημοσίευση της συνοπτικής απόφασης

                  (23)

                  Η Αρχή θα δημοσιεύει, σύμφωνα με το άρθρο 26 παράγραφος 1 του μέρους II του πρωτοκόλλου3, περιληπτική ανακοίνωση της απόφασης στην Επίσημη Εφημερίδα της Ευρωπαϊκής Ένωσης και στο συμπλήρωμα για τον ΕΟΧ. Η συνοπτική απόφαση δημοσιεύεται στη στον δικτυακό τόπο της Αρχής. Θα περιλαμβάνει αναφορά στις συνοπτικές πληροφορίες σχετικά με την κοινοποίηση, όπως δημοσιεύθηκαν στην ιστοσελίδα της Αρχής κατά τη στιγμή της κοινοποίησης, τυποποιημένη αξιολόγηση του μέτρου σύμφωνα με το άρθρο 61 παράγραφος 1 της συμφωνίας για τον ΕΟΧ και, εφόσον χρειάζεται, δήλωση ότι το μέτρο ενίσχυσης κηρύσσεται συμβατό με τη συμφωνία για τον ΕΟΧ, δεδομένου ότι υπάγεται σε μια ή περισσότερες από τις κατηγορίες που περιλαμβάνονται στο σημείο 5 των εν λόγω κατευθυντήριων γραμμών, με ρητή μνεία της(των) εν λόγω κατηγορίας(κατηγοριών) και αναφορά στα εφαρμοζόμενα οριζόντια μέσα ή/και προηγούμενες αποφάσεις.

            4.   Τελικές διατάξεις

                  (24)

                  Κατόπιν αιτήσεως του ενδιαφερόμενου κράτους ΕΖΕΣ, η Αρχή θα εφαρμόζει από την 1η Ιανουαρίου 2009 τις αρχές που ορίζονται στις παρούσες κατευθυντήριες γραμμές, σε μέτρα που κοινοποιούνται σύμφωνα με το σημείο 17.

                  (25)

                  Η Αρχή δύναται να αναθεωρήσει τις παρούσες κατευθυντήριες γραμμές για σημαντικούς λόγους που αφορούν την πολιτική ανταγωνισμού ή για να λάβει υπόψη την εξέλιξη της νομοθεσίας περί κρατικών ενισχύσεων και της πρακτικής λήψης αποφάσεων. Η Αρχή προτίθεται να πραγματοποιήσει μια πρώτη αναθεώρηση των κατευθυντήριων γραμμών το αργότερο τέσσερα έτη μετά τη δημοσίευσή τους. Στο πλαίσιο αυτό, η Αρχή θα εξετάσει σε ποιο βαθμό θα πρέπει να καταρτιστούν τα συγκεκριμένα έντυπα απλοποιημένης κοινοποίησης, ώστε να διευκολυνθεί η εφαρμογή των κατευθυντήριων γραμμών.

         (1)  Το παρόν κεφάλαιο αντιστοιχεί στην ανακοίνωση της Επιτροπής σχετικά με απλοποιημένη διαδικασία για την εξέταση ορισμένων κατηγοριών κρατικών ενισχύσεων, ΕΕ C 136 της 16.6.2009, σ. 3.

         (2)  Βλέπε, ιδίως, τις κατευθυντήριες γραμμές για κρατικές ενισχύσεις στους τομείς της έρευνας και ανάπτυξης, καθώς και της καινοτομίας (ΕΕ L 305 της 19.11.2009, σ. 1 και συμπλήρωμα για τον ΕΟΧ αριθ. 60 της 19.11.2009, σ. 1), καλούμενες εφεξής «κατευθυντήριες γραμμές για την έρευνα και ανάπτυξη και για την καινοτομία»· τις κατευθυντήριες γραμμές για κρατικές ενισχύσεις που χορηγούνται για την προώθηση των επενδύσεων επιχειρηματικών κεφαλαίων σε μικρομεσαίες επιχειρήσεις, ΕΕ L 184 της 16.7.2009, σ. 18, καλούμενες εφεξής «κατευθυντήριες γραμμές για επιχειρηματικά κεφάλαια»· τις κατευθυντήριες γραμμές για κρατικές ενισχύσεις που χορηγούνται για την περιβαλλοντική προστασία (ΕΕ L 144 της 10.6.2010, σ. 1 και συμπλήρωμα για τον ΕΟΧ αριθ. 29 της 10.6.2010, σ. 1), καλούμενες εφεξής «κατευθυντήριες γραμμές για περιβαλλοντικές ενισχύσεις»· τις κατευθυντήριες γραμμές σχετικά με τις κρατικές ενισχύσεις περιφερειακού χαρακτήρα 2007-2013, ΕΕ L 54 της 28.2.2008, σ. 1, καλούμενες εφεξής «κατευθυντήριες γραμμές για περιφερειακές ενισχύσεις»· την απόφαση σχετικά με την παράταση της ισχύος των κατευθυντήριων γραμμών για τις κρατικές ενισχύσεις στη ναυπηγική βιομηχανία, ΕΕ L 148 της 11.6.2009, σ. 55, καλούμενη εφεξής «κατευθυντήριες γραμμές για τη ναυπηγική βιομηχανία»· τις κατευθυντήριες γραμμές για κρατικές ενισχύσεις που χορηγούνται για κινηματογραφικές και λοιπές οπτικοακουστικές δραστηριότητες (ΕΕ L 105 της 21.4.2011, σ. 32 και συμπλήρωμα για τον ΕΟΧ αριθ. 23 της 21.4.2011, σ. 1), καλούμενες εφεξής «κατευθυντήριες γραμμές για τον κινηματογράφο»· κανονισμό (ΕΚ) αριθ. 800/2008 της Επιτροπής, της 6ης Αυγούστου 2008, για την κήρυξη ορισμένων κατηγοριών ενισχύσεων ως συμβατών με την κοινή αγορά κατ’ εφαρμογή των άρθρων 87 και 88 της συνθήκης (γενικός κανονισμός απαλλαγής κατά κατηγορία), ΕΕ L 214 της 9.8.2008, σ. 3, που ενσωματώθηκε στο παράρτημα XV της συμφωνίας ΕΟΧ με την απόφαση αριθ. 120/2008 της Μεικτής Επιτροπής, που δημοσιεύθηκε στην ΕΕ L 339 της 18.12.2008, σ. 111, καθώς και στο συμπλήρωμα ΕΟΧ αριθ. 79 της 18.12.2008, σ. 20.

         (3)  Μέτρα που κοινοποιήθηκαν στην Αρχή στο πλαίσιο της τρέχουσας χρηματοπιστωτικής κρίσης σύμφωνα με τις κατευθυντήριες γραμμές της Αρχής που φέρουν τον τίτλο «Η εφαρμογή των κανόνων περί κρατικών ενισχύσεων στα ληφθέντα μέτρα για τα χρηματοπιστωτικά ιδρύματα στο πλαίσιο της τρέχουσας παγκόσμιας χρηματοπιστωτικής κρίσης» (ΕΕ L 17 της 20.1.2011, σ. 1 και συμπλήρωμα για τον ΕΟΧ αριθ. 3 της 20.1.2011, σ. 1) και το «προσωρινό πλαίσιο για τη λήψη μέτρων κρατικής ενίσχυσης με σκοπό να στηριχθεί η πρόσβαση στη χρηματοδότηση κατά τη διάρκεια της τρέχουσας χρηματοπιστωτικής και οικονομικής κρίσης» (ΕΕ L 15 της 20.1.2011, σ. 26 και συμπλήρωμα για τον ΕΟΧ αριθ. 3 της 20.1.2011, σ. 31) δεν θα αποτελέσει αντικείμενο της απλοποιημένης διαδικασίας που ορίζεται στις εν λόγω κατευθυντήριες γραμμές. Έχουν τεθεί σε εφαρμογή συγκεκριμένες και ad hoc ρυθμίσεις για την ταχεία αντιμετώπιση αυτών των περιπτώσεων.

         (4)  Όπως το τμήμα 5 των κατευθυντήριων γραμμών για την έρευνα και ανάπτυξη και την καινοτομία, ή το τμήμα 3 των κατευθυντήριων γραμμών για την περιβαλλοντική ενίσχυση, και το τμήμα 4 των κατευθυντήριων γραμμών για τα επιχειρηματικά κεφάλαια.

         (5)  Κατευθυντήριες γραμμές για περιφερειακές ενισχύσεις· τμήμα 3.1.2 των κατευθυντήριων γραμμών σχετικά με τις κρατικές ενισχύσεις για τη διάσωση και την αναδιάρθρωση προβληματικών επιχειρήσεων, ΕΕ L 107 της 28.4.2005, σ. 28, εφεξής «κατευθυντήριες γραμμές για τη διάσωση και την αναδιάρθρωση».

         (6)  Η Αρχή θα επανέλθει στη συνήθη διαδικασία εάν μία επιχείρηση που υπόκειται σε εντολή ανάκτησης ενισχύσεων κατόπιν προηγούμενης απόφασης της Αρχής που κηρύττει μία ενίσχυση παράνομη και ασύμβατη με τη συμφωνία ΕΟΧ θα μπορούσε να ωφεληθεί από το κοινοποιηθέν μέτρο ενίσχυσης (επονομαζόμενο θέμα Deggendorf). Βλέπε υπόθεση C-188/92, TWD Textielwerke Deggendorf, Συλλογή 1994, σ. Ι-833.

         (7)  Το άρθρο 18 παράγραφος 5 του γενικού κανονισμού απαλλαγής κατά κατηγορία προβλέπει απλοποιημένη μέθοδο υπολογισμού των εξόδων.

         (8)  Ο γενικός κανονισμός απαλλαγής κατά κατηγορία δεν εξαιρεί τις πριμοδοτήσεις για την οικολογική καινοτομία.

         (9)  Μόνο ενισχύσεις σε νέες καινοτόμες επιχειρήσεις που πληρούν τους όρους που παρατίθενται στο σημείο 5.4 στοιχείο β) στοιχείο ii) των κατευθυντήριων γραμμών για την έρευνα και ανάπτυξη και την καινοτομία υπόκεινται στις διατάξεις του γενικού κανονισμού απαλλαγής κατά κατηγορία.

         (10)  Στις περιπτώσεις αυτές, οι πληροφορίες που παρέχει το κράτος ΕΖΕΣ πρέπει να αποδεικνύουν σαφώς ότι: i) το ποσό της ενίσχυσης παραμένει κάτω από το όριο κοινοποίησης (χωρίς πολύπλοκους υπολογισμούς της καθαρής παρούσας αξίας)· ii) η ενίσχυση αφορά νέα επένδυση (όχι επένδυση αντικατάστασης)· και iii) τα ευεργετικά αποτελέσματα της ενίσχυσης για περιφερειακή ανάπτυξη αντισταθμίζουν σαφώς τις στρεβλώσεις του ανταγωνισμού που προκαλεί). Βλέπε, για παράδειγμα, την απόφαση της Επιτροπής στην υπόθεση N 721/2007 (Πολωνία, «Reuters Europe SA»).

         (11)  Βλέπε π.χ. την απόφαση της Επιτροπής στις υποθέσεις N 28/2006 (Πολωνία, Techmatrans); N 258/2007 (Γερμανία, Rettungsbeihilfe zugunsten der Erich Rohde KG); και N 802/2006 (Ιταλία, ενίσχυση διάσωσης στην Sandretto Industrie).

         (12)  Βλέπε, για παράδειγμα, τις αποφάσεις της Επιτροπής στις υποθέσεις N 85/2008 (Αυστρία, καθεστώς ενισχύσεων για μικρομεσαίες επιχειρήσεις στην περιοχή του Σάλσμπουργκ)· N 386/2007 (Γαλλία, καθεστώς ενισχύσεων για τη διάσωση και την αναδιάρθρωση μικρομεσαίων επιχειρήσεων)· N 832/2006 (Ιταλία, καθεστώς διάσωσης και αναδιάρθρωσης της Valle d’Aosta). Η προσέγγιση αυτή είναι σύμφωνη με το άρθρο 1 παράγραφος 7 του γενικού κανονισμού απαλλαγής κατά κατηγορία.

         (13)  Βλέπε π.χ. αποφάσεις της Επιτροπής στις υποθέσεις; N 92/2008 (Αυστρία, ενίσχυση αναδιάρθρωσης για την Der Bäcker Legat) και N 289/2007 (Ιταλία, ενίσχυση αναδιάρθρωσης στην Fiem SRL).

         (14)  Βλέπε, για παράδειγμα, τις αποφάσεις της Επιτροπής στις υποθέσεις Ν 76/2008 (Γερμανία, παράταση του καθεστώτος χρηματοδότησης βάσει των CIRR για την εξαγωγή πλοίων); Ν 26/2008 (Δανία, αλλαγές στο καθεστώς χρηματοδότησης για την εξαγωγή πλοίων); και Ν 760/2006 (Ισπανία, επέκταση του καθεστώτος χρηματοδότησης των εξαγωγών – ναυπηγική βιομηχανία της Ισπανίας).

         (15)  Μολονότι τα κριτήρια των κατευθυντήριων γραμμών εφαρμόζονται άμεσα μόνο στη δραστηριότητα της παραγωγής, στην πράξη εφαρμόζονται κατ’ αναλογία και για την εκτίμηση του συμβιβάσιμου των δραστηριοτήτων πριν και μετά την παραγωγή των οπτικοακουστικών έργων, καθώς και των αρχών αναγκαιότητας και αναλογικότητας, σύμφωνα με το άρθρο 61 παράγραφος 3 στοιχείο γ) της συμφωνίας ΕΟΧ. Βλέπε π.χ. τις αποφάσεις της Επιτροπής στις υποθέσεις N 233/2008 (Λετονικό καθεστώς υποστήριξης των ταινιών); N 72/2008 (Ισπανία, καθεστώς για την προώθηση των ταινιών στη Μαδρίτη) N 60/2008 (Ιταλία, καθεστώς ενίσχυσης των ταινιών στην περιοχή της Σαρδηνίας) και N 291/2007 (Ολλανδικό ταμείο για τις ταινίες).

         (16)  Η Αρχή δύναται επίσης να επικαλεστεί αποφάσεις που εκδίδει η Επιτροπή όταν εξακριβώνει την ύπαρξη μιας καθιερωμένης πρακτικής λήψης αποφάσεων.

         (17)  Βλέπε, για παράδειγμα, τις αποφάσεις της Επιτροπής στις υποθέσεις N 393/2007 (Κάτω Χώρες, επιχορήγηση στην NV Bergkwartier), N 106/2005 (Πολωνία, Hala Ludowa στο Wroclaw) και N 123/2005 (Ουγγαρία, ειδικό καθεστώς ενίσχυσης για τον τουρισμό και τον πολιτισμό στην Ουγγαρία).

         (18)  Βλέπε, για παράδειγμα, τις αποφάσεις της Επιτροπής στις υποθέσεις N 340/2007 (Ισπανία, ενισχύσεις για θεατρικές, χορευτικές, μουσικές και οπτικοακουστικές δραστηριότητες στη χώρα των Βάσκων), N 257/2007 (Ισπανία, προώθηση της θεατρικής παραγωγής στη χώρα των Βάσκων) και Ν 818/99 (Γαλλία· φόρος υπέρ τρίτων για τα θεάματα και τις συναυλίες).

         (19)  Βλέπε, για παράδειγμα, τις αποφάσεις της Επιτροπής στις υποθέσεις N 776/2006 (Ισπανία, ενίσχυση για την προώθηση της βασκικής γλώσσας), N 49/2007 (Ισπανία, ενίσχυση για την προώθηση της βασκικής γλώσσας) και N 161/2008 (Ισπανία, ενίσχυση για τη γλώσσα των Βάσκων).

         (20)  Βλέπε, για παράδειγμα, τις αποφάσεις της Επιτροπής στις υποθέσεις N 687/2006 (Σλοβακική Δημοκρατία, ενίσχυση στην Kalligram s.r.o. για την έκδοση περιοδικού), N 1/2006 (Σλοβενία, προώθηση των εκδοτικών οίκων στη Σλοβενία) και N 268/2002 (Ιταλία, ενίσχυση υπέρ των εκδοτικών οίκων στη Σικελία).

         (21)  Βλέπε, για παράδειγμα, τις αποφάσεις της Επιτροπής στις υποθέσεις N 264/2006 (Ιταλία, ευρυζωνική διασύνδεση για την αγροτική Τοσκάνη), N 473/2007 (Ιταλία, ευρυζωνικές διασυνδέσεις για το Alto Adige) και N 115/2008 (Ευρυζωνική διασύνδεση σε αγροτικές περιοχές της Γερμανίας).

         (22)  Βλέπε, για παράδειγμα, τις αποφάσεις της Επιτροπής στις υποθέσεις N 325/2006 (Γερμανία, παράταση των εγγυημένων καθεστώτων για χρηματοδότηση της ναυπηγικής βιομηχανίας), N 35/2006 (Γαλλία, εγγυημένο καθεστώς για τη χρηματοδότηση και την παροχή εγγυήσεων στη ναυπηγική βιομηχανία) και N 253/2005 (Κάτω Χώρες, καθεστώς εγγυήσεων για τη χρηματοδότηση της ναυπηγικής βιομηχανίας).

         (23)  Η ενίσχυση ad hoc συχνά αποκλείεται από το πεδίο του γενικού κανονισμού απαλλαγής κατά κατηγορία. Ο εν λόγω αποκλεισμός εφαρμόζεται σε όλες τις μεγάλες επιχειρήσεις (άρθρο 1 παράγραφος 5 του γενικού κανονισμού απαλλαγής κατά κατηγορία) καθώς και σε ορισμένες περιπτώσεις επίσης στις μικρομεσαίες επιχειρήσεις (βλέπε άρθρα 13 και 14 σχετικά με την περιφερειακή ενίσχυση; άρθρο 16 σχετικά με τη γενική επιχειρηματικότητα; άρθρο 29 σχετικά με την ενίσχυση υπό τη μορφή επιχειρηματικού κεφαλαίου και άρθρο 40 σχετικά με την ενίσχυση για την πρόσληψη εργαζομένων σε μειονεκτική θέση). Όσον αφορά τις ειδικές προϋποθέσεις που ισχύουν για τις ad hoc περιφερειακές επενδυτικές ενισχύσεις, βλέπε υποσημείωση 14 ανωτέρω. Επιπλέον, η παρούσες κατευθυντήριες γραμμές δεν θίγουν καμία ανακοίνωση της Αρχής ή έγγραφο γενικών κατευθύνσεων που καθορίζει λεπτομερή κριτήρια οικονομικής αξιολόγησης για την αξιολόγηση του συμβιβάσιμου σε περιπτώσεις που υπόκεινται σε ατομική κοινοποίηση.

         (24)  Βλέπε τις αποφάσεις της Επιτροπής στις υποθέσεις N 258/2000 (Γερμανία, πισίνα αναψυχής στο Dorsten), N 486/2002 (Σουηδία, ενίσχυση για κατασκευή συνεδριακού κέντρου στο Visby), N 610/2001 (Γερμανία, πρόγραμμα υποδομής για τον τουρισμό στο Baden-Württemberg), N 377/2007 (Κάτω Χώρες, ενίσχυση στο Bataviawerf — ανακατασκευή σκάφους του 17ου αιώνα). Για να θεωρηθεί ότι εξεταζόμενο μέτρο δεν έχει επιπτώσεις στο εμπόριο εντός της ΕΖΕΣ, οι εν λόγω τέσσερις προαναφερόμενες αποφάσεις απαιτούν, όλως ιδιαιτέρως, από τα κράτη ΕΖΕΣ να αποδείξουν τα ακόλουθα χαρακτηριστικά: 1. ότι η ενίσχυση δεν οδηγεί στην προσέλκυση επενδύσεων στην εξεταζόμενη περιοχή· και 2. ότι τα παραγόμενα από το δικαιούχο αγαθά/υπηρεσίες είναι καθαρά τοπικά ή/και έχουν περιορισμένη γεωγραφική ζώνη επιρροής· και 3. ότι υπάρχει οριακή μόνο επίδραση σε καταναλωτές γειτονικών κρατών του ΕΟΧ· και 4. ότι το μερίδιο της αγοράς του δικαιούχου είναι ελάχιστο σε κάθε χρησιμοποιούμενο σχετικά ορισμό της αγοράς και ότι ο δικαιούχος δεν ανήκει σε ευρύτερο όμιλο επιχειρήσεων. Τα χαρακτηριστικά αυτά πρέπει να τονίζονται στο σχέδιο εντύπου κοινοποίησης που αναφέρεται στο σημείο 10 των κατευθυντήριων γραμμών.

         (25)  ΕΕ L 139 της 25.5.2006, σ. 37, συμπλήρωμα για τον ΕΟΧ αριθ. 26 της 25.5.2006, σ. 1. Τροποποιήθηκε με την απόφαση 319/05/COL της 14.12.2005 (ΕΕ L 113 της 27.4.2006, σ. 24, συμπλήρωμα για τον ΕΟΧ αριθ. 21 της 27.4.2006, σ. 46) και την απόφαση 789/08/COL της 17.12.2008 (ΕΕ L 340 της 22.12.2010, σ. 1 και συμπλήρωμα για τον ΕΟΧ αριθ. 72 της 22.12.2010, σ. 1). κανονισμός (ΕΚ) αριθ. 794/2004 της Επιτροπής, της 21.4.2004, σχετικά με την εφαρμογή του κανονισμού (ΕΚ) αριθ. 659/1999 του Συμβουλίου, για τη θέσπιση λεπτομερών κανόνων εφαρμογής του άρθρου 93 της συνθήκης ΕΚ, ΕΕ L 140 της 30.4.2004, σ. 1.

         (26)  Βλέπε, για παράδειγμα, τις αποφάσεις της Επιτροπής στις υποθέσεις N 585/2007 (ΗΒ, επέκταση του καθεστώτος Ε & Α στο Γιορκσάιρ), N 275/2007 (Γερμανία, Verlängerung des Rettungs- und Umstrukturierungsbeihilfe-programms für KMU στη Βρέμη), N 496/2007 (Ιταλία (Λομβαρδία), Ταμείο Εγγυήσεων για την ανάπτυξη του επιχειρηματικού κεφαλαίου) και N 625/2007 (Λεττονία, ενίσχυση για το επιχειρηματικό κεφάλαιο στις μικρομεσαίες επιχειρήσεις).

         (27)  Τούτο δεν συνεπάγεται ότι αυξάνονται τα δικαιώματα των τρίτων μερών δυνάμει της νομολογίας του Δικαστηρίου της ΕΖΕΣ και των Δικαστηρίων της Κοινότητας. Βλέπε υπόθεση T-95/03, Asociación de Empresarios de Estaciones de Servicio de la Comunidad Autónoma de Madrid και Federación Catalana de Estaciones de Servicio κατά Επιτροπής, Συλλογή 2006, σ. II-4739, σκέψη 139 και υπόθεση T-73/98, Prayon-Rupel κατά Επιτροπής, Συλλογή 2001, σ. II-867, σκέψη 45.

      ΠΑΡΑΡΤΗΜΑ ΙΙ

         ΠΕΡΙΛΗΨΗ ΚΟΙΝΟΠΟΙΗΣΗΣ: ΠΡΟΣΚΛΗΣΗ ΣΤΑ ΕΝΔΙΑΦΕΡΟΜΕΝΑ ΜΕΡΗ ΝΑ ΥΠΟΒΑΛΟΥΝ ΤΙΣ ΠΑΡΑΤΗΡΗΣΕΙΣ ΤΟΥΣ

         ΚΟΙΝΟΠΟΙΗΣΗ ΜΕΤΡΟΥ ΚΡΑΤΙΚΗΣ ΕΝΙΣΧΥΣΗΣ

      Στις … η Αρχή έλαβε κοινοποίηση ενός μέτρου ενίσχυσης σύμφωνα με το σημείο 1 παράγραφος 3 του μέρους I του πρωτοκόλλου 3 της συμφωνίας μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου. Κατά την προκαταρκτική εξέταση, η Αρχή θεωρεί ότι το κοινοποιηθέν μέτρο θα μπορούσε να εμπίπτει στο πεδίο εφαρμογής των κατευθυντήριων γραμμών της Αρχής, σχετικά με την απλοποιημένη διαδικασία εξέτασης ορισμένων κατηγοριών κρατικής ενίσχυσης (ΕΕ C … της …, σ. …).
      Η Αρχή καλεί τα ενδιαφερόμενα τρίτα μέρη να της υποβάλουν τις ενδεχόμενες παρατηρήσεις τους για το προτεινόμενο μέτρο.
      Τα κύρια χαρακτηριστικά του μέτρου ενίσχυσης είναι τα ακόλουθα:

                  Αριθμός αναφοράς της ενίσχυσης: N …

                  Κράτος ΕΖΕΣ:

                  Αριθμός αναφοράς κράτους ΕΖΕΣ:

                  Περιφέρεια:

                  Χορηγούσα αρχή:

                  Τίτλος του μέτρου ενίσχυσης:

                  Εθνική νομική βάση:

                  Προτεινόμενη βάση ΕΟΧ για αξιολόγηση: … κατευθυντήριες γραμμές ή πάγια πρακτική της Αρχής που περιλαμβάνεται στις αποφάσεις της (1, 2 και 3).

                  Είδος του μέτρου: Καθεστώς ενίσχυσης/ενίσχυση ad hoc

                  Τροποποίηση υφιστάμενου μέτρου ενίσχυσης:

                  Διάρκεια (καθεστώς):

                  Ημερομηνία χορήγησης:

                  Σχετικός(-οί) οικονομικός(-οί) τομέας(-είς):

                  Κατηγορία δικαιούχου: ΜΜΕ/μεγάλες επιχειρήσεις

                  Προϋπολογισμός:

                  Μέσο ενίσχυσης (επιχορήγηση, επιδότηση επιτοκίου, …):

            Οι παρατηρήσεις που εγείρουν ζητήματα ανταγωνισμού σχετικά με το κοινοποιηθέν μέτρο θα πρέπει να έχουν περιέλθει στην Αρχή το αργότερο εντός 10 εργάσιμων ημερών από την ημερομηνία της παρούσας δημοσίευσης και να περιέχουν μη εμπιστευτική έκδοση των συγκεκριμένων παρατηρήσεων για υποβολή στο ενδιαφερόμενο κράτος ΕΖΕΣ ή/και σε άλλα ενδιαφερόμενα μέρη. Οι παρατηρήσεις μπορούν να αποσταλούν στην Αρχή με φαξ, μέσω ταχυδρομείου ή ηλεκτρονικού ταχυδρομείου με αριθμό αναφοράς N … στην ακόλουθη διεύθυνση:

                  EFTA Surveillance Authority

                  Rue Belliard 35

                  1040 Βρυξέλλες

                  ΒΕΛΓΙΟ

                  Φαξ (+ 32)(0)2 286 18 00

                  Ηλεκτρονική διεύθυνση: registry@eftasurv.int


title: 2009/942/ΕΚ: Απόφαση του Συμβουλίου, της 30ής Νοεμβρίου 2009 , σχετικά με την τροποποίηση της απόφασης 2006/325/ΕΚ ώστε να προβλεφθεί διαδικασία για την εφαρμογή του άρθρου 5 παράγραφος 2 της συμφωνίας μεταξύ της Ευρωπαϊκής Κοινότητας και του Βασιλείου της Δανίας για τη διεθνή δικαιοδοσία, την αναγνώριση και την εκτέλεση αποφάσεων σε αστικές και εμπορικές υποθέσεις

text:
               16.12.2009

               EL

               Επίσημη Εφημερίδα της Ευρωπαϊκής Ένωσης

               L 331/24

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 30ής Νοεμβρίου 2009
   σχετικά με την τροποποίηση της απόφασης 2006/325/ΕΚ ώστε να προβλεφθεί διαδικασία για την εφαρμογή του άρθρου 5 παράγραφος 2 της συμφωνίας μεταξύ της Ευρωπαϊκής Κοινότητας και του Βασιλείου της Δανίας για τη διεθνή δικαιοδοσία, την αναγνώριση και την εκτέλεση αποφάσεων σε αστικές και εμπορικές υποθέσεις
   (2009/942/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 61 στοιχείο γ) σε συνδυασμό με το άρθρο 300 παράγραφος 2 πρώτο εδάφιο και το άρθρο 300 παράγραφος 3 πρώτο εδάφιο,
   την πρόταση της Επιτροπής,
   τη γνώμη του Ευρωπαϊκού Κοινοβουλίου (1),
   Εκτιμώντας τα ακόλουθα:

               (1)

               Η εφαρμογή των διατάξεων του κανονισμού (ΕΚ) αριθ. 44/2001 της 22ας Δεκεμβρίου 2000 για τη διεθνή δικαιοδοσία, την αναγνώριση και την εκτέλεση αποφάσεων σε αστικές και εμπορικές υποθέσεις (2), επεκτάθηκε στη Δανία δυνάμει του άρθρου 3 παράγραφος 2 της συμφωνίας μεταξύ της Ευρωπαϊκής Κοινότητας και του Βασιλείου της Δανίας περί επιδόσεως και κοινοποιήσεως δικαστικών και εξωδίκων πράξεων σε αστικές ή εμπορικές υποθέσεις (3) (στο εξής «η συμφωνία με τη Δανία»), που συνήφθη με την απόφαση 2006/325/ΕΚ του Συμβουλίου (4).

               (2)

               Το άρθρο 5 παράγραφος 2 της συμφωνίας με τη Δανία προβλέπει ότι η Δανία απέχει από τη σύναψη διεθνών συμφωνιών οι οποίες μπορούν να επηρεάσουν ή να μεταβάλουν το πεδίο εφαρμογής του κανονισμού (ΕΚ) αριθ. 44/2001, εκτός εάν η Κοινότητα είναι σύμφωνη και έχουν επιτευχθεί ικανοποιητικές ρυθμίσεις όσον αφορά τη σχέση μεταξύ της παρούσας συμφωνίας και της οικείας διεθνούς συμφωνίας.

               (3)

               Ούτε η ίδια η συμφωνία ούτε η απόφαση 2006/325/ΕΚ ορίζουν με ποιο τρόπο θα εκφράσει τη συμφωνία της η Κοινότητα σχετικά με τη σύναψη από τη Δανία της εν λόγω διεθνούς συμφωνίας.

               (4)

               Είναι συνεπώς αναγκαίο να θεσπισθεί μία διαδικασία για την εφαρμογή του άρθρου 5 παράγραφος 2 της συμφωνίας. Η εν λόγω διαδικασία θα πρέπει να εξασφαλίζει την ταχεία λήψη των αποφάσεων που εκφράζουν τη συμφωνία της Κοινότητας.

               (5)

               Η Επιτροπή όταν ενημερώνεται ότι η Δανία προτίθεται να προσχωρήσει σε διεθνή συμφωνία, θα πρέπει να εκτιμήσει αν η συμφωνία αυτή είναι σύμφωνη προς τον κανονισμό (ΕΚ) αριθ. 44/2001, καθώς και προς την κοινοτική νομοθεσία που τον επηρεάζει, και να θεσπίσει τυχόν ρυθμίσεις που μπορεί να είναι αναγκαίες. Επειδή στόχος είναι η επίτευξη ομοιόμορφης εφαρμογής των διατάξεων του κανονισμού (ΕΚ) αριθ. 44/2001 σε όλα τα κράτη μέλη και στη Δανία, η Επιτροπή θα πρέπει να μεριμνήσει ώστε η Δανία να μην προσχωρήσει σε συγκεκριμένη διεθνή συμφωνία εάν αυτό πρόκειται να επηρεάσει τους όρους υπό τους οποίους ενδέχεται να προσχωρήσει στην εν λόγω συμφωνία η ίδια η Κοινότητα η, αναλόγως περιπτώσεως, θα επιτρέψει στα κράτη μέλη να προσχωρήσουν σε αυτήν προς όφελος της Κοινότητας. Σε περίπτωση που η Κοινότητα είναι ήδη μέρος της εν λόγω διεθνούς συμφωνίας ή έχει επιτρέψει στα κράτη μέλη να γίνουν μέρη στη συμφωνία αυτή προς όφελος της Κοινότητας, η Επιτροπή θα πρέπει να προβεί σε εκτίμηση πιο περιορισμένης φύσης προκειμένου να επαληθεύσει ότι η Δανία προτίθεται να προσχωρήσει στη διεθνή συμφωνία υπό τους ίδιους όρους με την Κοινότητα, ή, ενδεχομένως, με τα κράτη μέλη στα οποία το έχει επιτρέψει η Κοινότητα.

               (6)

               Η απόφαση 2006/325/ΕΚ θα πρέπει να τροποποιηθεί αναλόγως ώστε να προβλέπει την εν λόγω διαδικασία.

               (7)

               Σύμφωνα με το άρθρο 3 του πρωτοκόλλου για τη θέση του Ηνωμένου Βασιλείου και της Ιρλανδίας, που προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, το Ηνωμένο Βασίλειο και η Ιρλανδία συμμετέχουν στη θέσπιση και την εφαρμογή της παρούσας απόφασης.

               (8)

               Σύμφωνα με τα άρθρα 1 και 2 του πρωτοκόλλου για τη θέση της Δανίας, που προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, η Δανία δεν συμμετέχει στη θέσπιση της παρούσας απόφασης, και δεν δεσμεύεται από αυτή ή δεν υπόκειται στην εφαρμογή της,

         ΑΠΟΦΑΣΙΖΕΙ:
   Άρθρο μόνο
   Παρεμβάλλονται στην απόφαση 2006/325/ΕΚ τα ακόλουθα άρθρα:

      «Άρθρο 1α
      1.   Για την εφαρμογή του άρθρου 5 παράγραφος 2 της συμφωνίας η Επιτροπή εκτιμά, πριν λάβει απόφαση η οποία εκφράζει τη συμφωνία της Κοινότητας, εάν η διεθνής συμφωνία στην οποία προτίθεται να προσχωρήσει η Δανία καθιστά αναποτελεσματική τη συμφωνία και θα υπονόμευε την εύρυθμη λειτουργία του συστήματος που έχει θεσπιστεί από τους κανόνες της.
      2.   Η Επιτροπή λαμβάνει αιτιολογημένη απόφαση εντός 90 ημερών από τότε που ενημερώθηκε από τη Δανία για την πρόθεση της Δανίας να προσχωρήσει στην εν λόγω διεθνή συμφωνία.
      Εάν η εν λόγω διεθνής συμφωνία πληροί τους όρους που αναφέρονται στην παράγραφο 1, η απόφαση της Επιτροπής θα εκφράζει τη συμφωνία της Κοινότητας κατά την έννοια του άρθρου 5 παράγραφος 2 της συμφωνίας.
      Άρθρο 1β
      Η Επιτροπή ενημερώνει τα κράτη μέλη για τις διεθνείς συμφωνίες για τις οποίες έχει δοθεί άδεια στην Δανία να συνάψει σύμφωνα με το άρθρο 1α.».

      Βρυξέλλες, 30 Νοεμβρίου 2009.

            Για το Συμβούλιο

            Η Πρόεδρος

         B. ASK

      (1)  Γνώμη της 24ης Νοεμβρίου 2009 (δεν έχει ακόμα δημοσιευθεί στην Επίσημη Εφημερίδα).

      (2)  ΕΕ L 12 της 16.1.2001, σ. 1.

      (3)  ΕΕ L 299 της 16.11.2005, σ. 62.

      (4)  ΕΕ L 120 της 5.5.2006, σ. 22.